Satu lagi PPS dibuka di Johor

JOHOR, 26 September- Sebuah lagi Pusat Pemindahan Sementara (PPS) dibuka pagi tadi di Batu Pahat, menjadikan keseluruhan lima PPS beroperasi sejak banjir melanda semalam.Setakat pukul 12.00 tengah hari tadi, seramai 251 penduduk daripada 73 keluarga ditempatkan di tiga PPS di Batu Pahat dan dua di Pontian.Menurut Jawatankuasa Pengurusan Bencana Daerah, PPS yang dibuka pada pukul 7.30 pagi tadi ialah di Sekolah Kebangsaan Sungai Suloh yang menempatkan 56 penduduk daripada 13 keluarga."116 penduduk daripada 35 keluarga masih ditempatkan di Sekolah Agama Seri Bengkal dan Sekolah Kebangsaan Bintang Peserai di Batu Pahat.PPS berkenaan masing-masing dibuka sejak 8.00 pagi dan 12.00 tengah hari semalam," katanya menurut kenyataan.

(Salah satu kawasan dinaiki air di Johor)

Manakala 79 penduduk daripada 25 keluarga di Pontian, dipindahkan ke Pusat Kokurikulum Johor Sungai Tempayan dan Sekolah Agama Kayu Ara Pasong, yang mula dibuka tengah hari semalam selepas tujuh kampung dilanda banjir.


Kadar jangka pendek kekal stabil dengan campur tangan BNM

KUALA LUMPUR, 26 September- Kadar jangka pendek diunjur kekal stabil hari ini berikutan operasi Bank Negara Malaysia (BNM) untuk menyerap lebihan mudah tunai daripada sistem kewangan.Mudah tunai dianggarkan RM41.64 bilion dalam sistem konvensional dan RM33.02 bilion dalam dana Islam.Hari ini, bank pusat akan menjalankan tender pasaran wang konvensional bernilai RM2 bilion selama tujuh hari, serta tiga tender Qard yang terdiri daripada tender RM1.8 bilion untuk jangka masa tujuh hari, tender RM800 juta selama 15 hari dan tender RM300 juta untuk 21 hari.Ia juga akan mengeluarkan dua tender repo berbalik, iaitu tender RM600 juta selama 63 hari dan tender RM100 juta selama 92 hari.

BNM telah mengumumkan ketersediaan repo berbalik, perjanjian jual dan beli semula serta kemudahan Murabahah komoditi bercagar untuk tempoh satu hingga tiga bulan.Pada pukul 4.00 petang, BNM akan mengendalikan sehingga RM39.3 bilion untuk tender semalaman konvensional dan RM29.1 bilion bagi tender semalaman Murabahah.-BERNAMA


Azmin wakili PM ke Upacara Pengebumian Negara Abe

PUTRAJAYA, 26 September- Menteri Kanan Perdagangan Antarabangsa dan Industri, Datuk Seri Mohamed Azmin Ali akan mewakili Perdana Menteri, Datuk Seri Ismail Sabri Yaakob ke Upacara Pengebumian Negara mendiang mantan Perdana Menteri Jepun, Shinzo Abe, pada 27 September di Nippon Budokan, Tokyo.Kementerian Luar menerusi kenyataan memaklumkan, Datuk Seri Mohamed Azmin akan diiringi pegawai-pegawai dari Kedutaan Besar Malaysia di Tokyo."Upacara tersebut merangkumi sesi pertemuan bersama Perdana Menteri Jepun, Fumio Kishida dengan kehadiran Ketua Setiausaha Kabinet Jepun, Hirokazu Matsuno dan Menteri Luar Negeri Jepun, Yoshimasa Hayashi.Ia diikuti pertemuan ringkas bagi menyampaikan ucapan takziah kepada balu Abe, Akie Abe di Akasaka Palace, Tokyo," menurut kenyataan itu.

Abe sebelum ini telah mengadakan lawatan ke Malaysia sebanyak tiga kali dan memainkan peranan penting dalam meningkatkan hubungan dua hala termasuk mengukuhkan lagi Dasar Pandang ke Timur (DPT). Lawatan terakhir beliau ke Malaysia selaku Utusan Khas Perdana Menteri Jepun adalah bagi memperingati ulang tahun ke-40 DPT pada Mac 2022.Abe maut selepas ditembak ketika berucap di wilayah Nara, barat Jepun pada 8 Julai lalu.


Sewa kenderaan kepada warga asing tiada lesen, pemilik berdafar berhadapan tindakan

ALOR SETAR, 26 September- Pemilik kenderaan berdaftar warga tempatan diingatkan supaya tidak sewenang-wenangnya membenarkan pemandu warga asing yang tidak mempunyai lesen memandu menggunakan kenderaan milik mereka sama ada secara sukarela atau sewaan.Timbalan Pengarah Jabatan Pengangkutan Jalan (JPJ) Kedah, Abdul Tolib Ahmad menegaskan, pemilik berdaftar juga boleh dikenakan tindakan berdasarkan peruntukan Akta Pengangkutan Jalan 1987 dan kaedah-kaedah di bawahnya.Jelas beliau, Unit Operasi Bahagian Penguat Kuasa JPJ Negeri Kedah telah melaksana operasi dengan memfokuskan pemandu warga asing yang tidak mematuhi undang-undang jalan raya di sekitar Alor Setar."Hasil operasi berkenaan, sebanyak 11 buah kenderaan telah disita atas pelbagai kesalahan.Antara kesalahan yang dikesan adalah melibatkan pemandu yang merupakan pemegang kad Suruhanjaya Tinggi Pertubuhan Bangsa Bersatu bagi Pelarian (UNHCR)," katanya.

(Salah seorang warga asing yang tidak mempunyai lesen memandu dikesan menggunakan kenderaan milik warga tempatan)

Siasatan awal mendapati, kebanyakan kenderaan yang digunakan oleh pemandu warga asing adalah di bawah pemilikan rakyat tempatan.


Bursa Malaysia dibuka rendah

KUALA LUMPUR, 26 September- Bursa Malaysia dibuka 5.71 mata lebih rendah pagi ini, mengambil petunjuk daripada prestasi lemah semalaman Wall Street pada Jumaat minggu lepas.Pada pukul 9.05 pagi, indeks penanda aras FTSE Bursa Malaysia KLCI (FBM KLCI) merosot kepada 1,419.27 daripada 1,424.98 pada penutup urus niaga Jumaat.Indeks utama itu memulakan urus niaga pada 1,423.83, turun 1.15 mata.Pergerakan harga di pasaran secara menyeluruh adalah negatif, menyaksikan kaunter rugi mengatasi kaunter untung 294 berbalas 69, manakala 194 kaunter tidak berubah, 1,840 tidak diniagakan dan sembilan yang lain digantung.Jumlah dagangan adalah sebanyak 154.40 juta unit bernilai RM54.99 jutaNaib Presiden Penyelidikan Ekuiti Rakuten Trade Sdn Bhd Thong Pak Leng berkata dengan bursa tempatan kini berada dalam zon terlebih jual, beliau berpendapat indeks FBM KLCI akan pulih semula dalam masa terdekat dan menjangkakan ia berada dalam aliran julat 1,420-1,435 hari ini."Kegiatan memburu saham berharga murah kemungkinan muncul dalam saham berkaitan teknologi dan telekomunikasi berikutan jualan besar pada Jumaat lepas.“Bagaimanapun, kaunter minyak dan gas mungkin berhadapan  beberapa tekanan jualan apabila harga minyak mentah Brent merosot kepada US$86 setong berikutan kebimbangan kemelesetan global," katanya kepada Bernama.

Dalam kalangan saham wajaran tinggi, Petronas Gas melonjak 12 sen kepada RM16.54, MISC tidak berubah pada harga RM6.94, Maybank dan TNB susut dua sen setiap satu menjadi RM8.67 dan RM8.68, Public Bank dan CIMB turut merosot satu sen, masing-masing mencatatkan RM4.33 dan RM5.38.Sementara itu, Petronas Chemicals lemah tujuh sen kepada RM8.28 dan Hong Leong Bank turun 18 sen kepada RM20.50.Bagi saham aktif, Aimflex naik setengah sen menjadi 15.5 sen, HB Global menambah 1.5 sen kepada 12 sen, MAG Holdings tidak berubah pada 17.5 sen sementara MQ Technology dan Velesto Energy turun setengah sen setiap satu kepada 3.0 sen dan 12.5 sen.Di papan indeks, Indeks FBM Emas susut 35.65 mata kepada 10,161.73, FBM 70 lemah 59.78 mata menjadi 12,372.01, Indeks FBMT 100 kerugian 41.70 mata kepada 9,891.92, Indeks FBM Emas Syariah menguncup 42.20 mata menjadi 10,196.0 dan FBM ACE kehilangan 45.98 mata kepada 4,720.65. Mengikut sektor, Indeks Tenaga turun 15.68 mata untuk mencapai paras 696.96, Indeks Perladangan merosot 2.72 mata kepada 6,761.99, Indeks Perkhidmatan Kewangan menguncup 36.64 mata kepada 16,231.93 dan Indeks Produk dan Perkhidmatan Perindustrian lemah 1.55 mata kepada 170.65.- BERNAMA


Wanita maut, kenderaan dinaiki 14 orang terbabas ke dalam gaung

PADAWAN, 26 September- Seorang wanita maut manakala 13 lagi cedera selepas kenderaan yang dinaiki terbabas ke dalam gaung sedalam 30 meter di Jalan Borneo Highlands Resort, petang semalam.Pusat Gerakan Operasi (PGO) Jabatan Bomba dan Penyelamat Malaysia (JBPM) Sarawak memaklumkan, panggilan kecemasan diterima pada pukul 2.44 petang semalam berhubung nahas melibatkan sebuah kenderaan pacuan empat roda yang membawa 14 sekeluarga."Pasukan bomba dengan kekuatan seramai tujuh anggota dari Balai Bomba dan Penyelamat Siburan bersama sebuah jentera dan dua kenderaan jenis Hilux digerakkan ke lokasi kejadian selain dibantu empat anggota Pasukan Bomba Sukarela (PBS) Kampung Simpok.Tujuh daripada 14 mangsa telah diselamatkan orang awam manakala selebihnya termasuk salah seorang mangsa yang tersepit diselamatkan oleh anggota JBPM dan PBS setibanya di lokasi," menurut kenyataan itu.

(Anggota bomba melakukan kerja-kerja menyelamat mangsa selepas kenderaan dinaiki terbabas ke dalam gaung sedalam 30 meter)

Siasatan awal mendapati, semua mangsa dalam perjalanan menuruni Jalan Borneo Highlands Resort selepas beriadah di kawasan air terjun di atas gunung.Operasi menyelamat selesai pada pukul 7.39 malam dan kesemua mangsa dibawa ke Hospital Umum Sarawak.Seorang mangsa wanita yang cedera parah disahkan meninggal dunia dalam perjalanan ke hospital.


Mahasiswa Malaysia di tahan di Mesir dibebaskan, teruskan pengajian di universiti - Saifuddin

PUTRAJAYA, 26 September - Mahasiswa Malaysia yang sebelum ini ditahan pihak berkuasa Mesir pada 18 September lalu telah dibebaskan pada petang 24 September lalu. Menteri Luar, Datuk Seri Saifuddin Abdullah berkata mahasiswa Universiti Al-Azhar itu berada dalam keadaan baik dan akan meneruskan pengajian di universiti tersebut.Katanya, Kementerian Luar bekerjasama rapat dengan Kementerian Luar Republik Arab Mesir melalui Kedutaan Malaysia di Kaherah serta Kedutaan Republik Arab Mesir di Kuala Lumpur bagi memastikan kebajikan mahasiswa itu terpelihara.

“Kerajaan Malaysia juga merakamkan setinggi-tinggi ucapan penghargaan kepada Kerajaan Republik Arab Mesir atas kerjasama erat dalam perkara ini,” katanya menerusi kenyataan, malam tadi.Tambah Saifuddin, kementerian sentiasa prihatin akan keselamatan dan kebajikan rakyat Malaysia di luar negara. Beliau juga menasihatkan rakyat Malaysia sentiasa peka dan mematuhi undang-undang negara tuan rumah di mana mereka berada.


Banjir: Lebih 3,000 peruncit dan pemborong dibenar simpan stok lebih 30 peratus

KUALA NERUS, 26 September - Sebanyak 2,711 peruncit terpilih daerah (DDR) dan 1,039 pemborong terpilih daerah (DDW) di seluruh negara telah dikenal pasti untuk mendapat kebenaran menyimpan bekalan barangan keperluan asas melebihi 30 peratus daripada kuantiti dilesenkan sebagai persiapan menghadapi bencana banjir.Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof berkata kebenaran khas itu akan berkuat kuasa pada bulan Oktober depan.

"Pada ketika ini kita ambil pendekatan 30 peratus dahulu, sekiranya keadaan agak luar biasa contohnya macam banjir 2014 jadi sudah tentu 30 peratus itu mungkin tidak mencukupi, dia memerlukan lebih banyak lagi barang keperluan itu dibekalkan," katanya kepada pemberita selepas melakukan tinjauan Program Jualan Murah Keluarga Malaysia peringkat Dewan Undangan Negeri (DUN) Seberang Taki, di sini, semalam.Dalam pada itu, Azman berharap mana-mana pertubuhan bukan kerajaan (NGO) atau sukarelawan yang bakal terlibat dalam misi bantuan banjir mendapatkan bekalan barangan di luar kawasan banjir.Jelas beliau, ia bertujuan agar stok bekalan untuk penduduk setempat tidak terjejas ekoran pembekalan secara pukal oleh NGO dan sukarelawan.


Keputusan bubar parlimen bergantung kepada mesyuarat MT UMNO , 30 September ini

NEW YORK, 26 September - Spekulasi mengenai Pilihan Raya Umum Ke-15 (PRU-15) bertiup kencang. Namun Perdana Menteri, Datuk Seri Ismail Sabri Yaakob berkata keputusan untuk membubarkan parlimen bergantung kepada Mesyuarat Majlis Tertinggi (MT) UMNO pada 30 September ini.  "30 September pada sebelah petang ada lima teratas dan biro politik, dan pada sebelah malam ada Majlis Tertinggi (MT). Jadi kita tunggulah. Saya pun tidak tahu apa agenda MT dan sebagainya. Jadi malam itu lah kita akan bincang," kata Ismail Sabri di sini.

(Ismail Sabri ketika bercakap kepada pemberita, di sini)

Lima teratas UMNO merujuk kepada presiden parti, timbalan presiden dan tiga naib presiden.  Ismail Sabri adalah salah seorang daripada Naib Presiden sejak tahun 2018.  Teka-teki tarikh Pilihan Raya Umum Ke-15 (PRU-15) semakin memuncak setelah ramai berpendapat Perdana Menteri akan mengadakan pilihan raya selepas pembentangan Bajet 2023 pada 7 Oktober ini.


PM berucap dalam bahasa kebangsaan sepenuhnya pada PBB

NEW YORK, 26 September - Langkah berani Perdana Menteri berucap dalam bahasa kebangsaan sepenuhnya pada Perhimpunan Agung Pertubuhan Bangsa Bersatu (PBB), membuka kebolehpasaran bahasa Melayu di peringkat global.  Mengimbas detik bersejarah itu, Datuk Seri Ismail Sabri Yaakob berkata beliau bangga kerana menjadi pemimpin negara yang pertama berbuat demikian.  "Saya rasa bangga kerana bercakap dalam bahasa melayu sebab di PBB , pemimpin-dunia dunia lain bercakap dalam bahasa mereka kerana mereka bangga dengan bahasa mereka. "Apa alasan kita untuk tidak bangga dengan bahasa kita. Ini merupakan pertama kali dalam sejarah PBB bahasa Melayu diperdengarkan, jadi kita perlu buka minda kita... mesti yakini bahasa kita. Apabila kita berucap, apa tujuan kita? Adakah untuk perkenalkan bahasa atau sampaikan mesej?," kata Ismail di sini.

(Perdana Menteri ketika menyampaikan kenyataan negara pada Debat Umum, Perhimpunan Agung PBB ke-77)

Mengulas lanjut Ismail berkata, tindakan sedemikian juga mampu membuka mata pemimpin dan seluruh Keluarga Malaysia untuk bersama-sama mengantarabangsakan bahasa kebangsaan.  Pada masa sama, membuka peluang untuk warga asing mendekati negara serta mempelajari kepelbagaian budaya, agama dan bangsa yang terdapat di Malaysia.  Selain memartabatkan bahasa, Perdana Menteri turut tampil berbaju melayu hitam yang mencuri tumpuan delegasi lain.  Ketika beliau menyampaikan kenyataan negara pada Debat Umum, Perhimpunan Agung PBB ke-77, seluruh delegasi negara yang hadir turut memakai baju kebangsaan dan batik Malaysia.


Program BMTKM diperkasa

KUALA LUMPUR, 26 September - Kerajaan akan memperkasakan pemantauan program Program Pembasmian Kemiskinan Tegar Keluarga Malaysia (BMTKM) bagi memastikan penerima bantuan benar-benar mencapai objektifnya. Menteri di Jabatan Perdana Menteri (Ekonomi), Datuk Seri Mustapa Mohamed berkata pemantauan tersebut termasuk daripada segi kemampuan peserta keluar dari garis kemiskinan dan memperoleh pendapatan sendiri.

(Mustapa bercakap kepada pemberita selepas Majlis Penyerahan Bantuan Peralatan Keusahawanan Kepada 45 Peserta Program Pembasmian Kemiskian Tegar Keluarga Malaysia, di sini)

"Yang penting dua perkara. Profil, untuk mendapatkan profil terperinci miskin tegar. Yang kedua adalah pendapatan. Perkara ini akan dipantau. Untuk lihat kelemahan. Sama ada dia buat atau tidak, sebagai contoh kita beri mesin pengisar, dia jual..semua ini kita akan pantau, pemantauan akan dibuat setiap bulan," kata Mustapa di sini.Sehingga kini, sebanyak 67 lokaliti dalam Fasa 1 program rintis BMTKM melibatkan 1,409 ketua isi rumah dengan kos berjumlah kira-kira RM16.3 juta telah memulakan program penyediaan kursus motivasi dan latihan spesifik.


Isu tebatan banjir, Shahidan sedia beri penerangan

KUALA LUMPUR, 26 September - Menteri Wilayah Persekutuan Datuk Seri Dr Shahidan Kassim bersedia memberi penjelasan terperinci mengenai isu tebatan banjir di ibu negara dan menyifatkan tindakan saman yang mahu diambil terhadap pihaknya berkaitan perkara itu sebagai hak masing-masing. Beliau berkata langkah tebatan banjir kilat di ibu negara telah menjalani prosedur pengauditan ditetapkan dengan sebahagian daripadanya sudah selesai manakala yang lain sedang berjalan. "Tapi kalau nak minta hitam putih pakai surat peguam dan sebagainya, kita kena jawab ikut perundangan lah, ini melibatkan audit, audit akan buat teguran dan sebagainya.

(Shahidan bercakap kepada pemberita selepas Majlis Penyerahan Peralatan Program Pembasmian Kemiskinan Tegar Keluarga Malaysia (BMTKM), di sini semalam)

"Sekiranya mereka nak saman juga sebab boleh pergi mahkamah dan nak publisiti, itu hak mereka, kalau nak minta penjelasan, boleh jumpa saya, esok boleh, malam ni pun boleh, " kata Shahidan di sini.Shahidan diminta mengulas laporan media berkaitan tindakan seorang peguam dan beberapa penduduk Kuala Lumpur yang berhasrat memfailkan saman meminta beliau dan Dewan Bandaraya Kuala Lumpur memberi maklumat terperinci mengenai langkah tebatan banjir di ibu negara susulan Laporan Ketua Audit Negara 2021 Siri 1.Beliau juga berkata pihaknya dengan kerjasama Jabatan Pengairan dan Saliran (JPS) sedang melakukan kawalan terperinci di lebih 30 lokasi panas sekitar ibu negara bagi memastikan insiden banjir kilat tidak berterusan serta berulang terutama pada musim tengkujuh yang bakal tiba.Katanya kedua-dua pihak siap siaga daripada pelbagai aspek bagi menghadapi kebarangkalian situasi taburan hujan luar biasa termasuk sistem saliran dan kawasan tadahan selain perpindahan mangsa banjir. Terdahulu, Shahidan bersama Menteri di Jabatan Perdana Menteri (Ekonomi) Datuk Seri Mustapa Mohamed menyerahkan bantuan peralatan keusahawanan seperti mesin pengisar dan perkakasan gunting rambut kepada 45 peserta Program BMTKM membabitkan penduduk empat Projek Perumahan Rakyat di ibu negara. Program itu diselaraskan oleh Unit Perancang Ekonomi, Jabatan Perdana Menteri bersama Unit Penyelarasan Pelaksanaan Jabatan Perdana Menteri yang bermatlamat membasmi kemiskinan tegar dan sedang dilaksanakan secara berfasa hingga akhir tahun 2025. -BERNAMA


Asas ekonomi kukuh dan politik stabil, bendung tenaga mahir berhijrah ke Singapura

ISKANDAR PUTERI, 26 September - Pengukuhan ekonomi dan kestabilan politik adalah dua faktor penting bagi membendung tenaga kerja mahir Malaysia meninggalkan negara untuk bekerja di Singapura. Menteri Sumber Manusia, Datuk Seri M.Saravanan berkata kebanyakan mereka terdiri daripada pekerja dalam sektor perkhidmatan sehingga bidang profesional memilih bekerja di seberang tambak atas faktor tukaran mata wang Singapura yang tinggi.  Isu tersebut mendatangkan cabaran kepada pihaknya, kerana tiada maklumat terperinci berkenaan rakyat Malaysia yang bekerja di negara itu.

(Saravanan bercakap dalam sidang media selepas menghadiriprogram Kepimpinan dan Pengurusan Kuil Hindu Era Kecemerlangan, di sini semalam)

"Ada juga apabila mereka sampai ke negara itu, mereka berdaftar dengan kedutaan kita, tetapi kebanyakan kita tidak dapat maklumat khususnya mereka yang berhijrah ke Singapura."Sebab itu, KSM mulakan inisiatif Talent Corporation Malaysia Bhd (TalentCorp) untuk membawa masuk semula tenaga profesional yang telah pergi ke luar negara tetapi daripada segi keberkesanannya, ia tidak memuaskan," kata Saravanan di sini.Saravanan berkata demikian ketika diminta mengulas mengenai langkah dilakukan kerajaan apabila ramai rakyat Malaysia termasuk golongan profesional berhijrah ke luar negara untuk mencari pekerjaan kerana tawaran gaji yang lebih lumayan.Justeru, beliau menggesa rakyat negara ini untuk mengembalikan kestabilan politik bagi membolehkan usaha pemulihan ekonomi negara berjalan dengan lancar bagi meningkatkan semula nilai mata wang sekali gus menarik masuk lebih banyak pelabur.Sementara itu, Saravanan berkata kerajaan sedang membangunkan sebuah portal khusus iaitu myhindutemple.gov.my yang mengandungi data kuil-kuil Hindu di seluruh negara bagi menyelesaikan sebarang isu berbangkit melibatkan rumah ibadat masyarakat berkenaan.Menurutnya portal berkenaan akan memaparkan maklumat khusus membabitkan kesahihan kuil-kuil di negara ini termasuk usia kuil, pemilikan tanah, carta organisasi dan lain-lain selain berupaya meningkatkan keberkesanan penyaluran peruntukan kerajaan kepada kuil-kuil Hindu di seluruh negara."Inisiatif ini secara tidak langsung dapat mengelak berlaku sebarang pertikaian dengan pembinaan sesuatu kuil itu atau dijadikan bahan politik pihak tidak bertanggungjawab. Ini kerana soal rumah ibadat dan agama adalah sensitif buat semua kaum.


Malaysia sokong aspirasi Deklarasi Bucharest, selari komitmen kesalinghubungan universal

(Menteri Komunikasi dan Multimedia, Tan Sri Annuar Musa pada Sesi Meja Bulat PeringkatMenteri Deklarasi Bucharest sempena Persidangan Plenipotentiary)

BUCHAREST, 25 September - Menteri Komunikasi dan Multimedia, Tan Sri Annuar Musa merakamkan penghargaan kepada pentadbiran Romania yang telah merangka Deklarasi Bucharest yang membawa tema "Ke Arah Membina Masa Depan Digital Lebih Baik Untuk Semua".Malaysia menurutnya, menyokong aspirasi deklarasi tersebut selari dengan komitmen kesalinghubungan universal dan transformasi digital. "Malaysia berpandangan kesalinghubungan universal dan transformasi digital yang mampan melangkaui pelaksanaan infrastruktur dan teknologi. Malaysia komited bekerjasama untuk merealisasi lima komitmen dan 10 prinsip utama digariskan Deklarasi Bucharest ke arah membina masa depan digital yang lebih baik untuk semua, Insya-Allah," kata beliau ketika berucap pada Sesi Meja Bulat Peringkat Menteri Deklarasi Bucharest sempena Persidangan Plenipotentiary, di sini.

(Menteri Komunikasi dan Multimedia, Tan Sri Annuar Musa berucap pada Sesi Meja Bulat Peringkat Menteri Deklarasi Bucharest sempena Persidangan Plenipotentiary)

Annuar turut berkongsi usaha pendigitalan negara melalui Rangka Tindakan Ekonomi Digital Malaysia (MYDIGITAL) dan Jalinan Digital Negara (JENDELA) yang meletakkan komunikasi sebagai utiliti ketiga selepas air dan elektrik. Selain itu, Pelan Halatuju Strategik e-Dagang 2.0 (NESR 2.0) turut diperkenal bertujuan meningkatkan akses pendigitalan melibatkan perusahaan mikro, kecil dan sederhana (PMKS).


Majlis Agama Islam Selatan Thailand sedia bekal 80,000 ekor ayam pedaging kepada Malaysia - Zahidi

(Datuk Zahidi Zainul Abidin bercakap pada sidang media selepas Majlis Pemeteraian Usaha Sama Penternakan dan Pembekalan Ayam Pedaging antara IKIAM dan Majlis Agama Islam Wilayah Selatan Thailand)

HAT YAI, 25 September - Majlis Agama Islam Selatan Thailand bersedia membekalkan sebanyak 80,000 ekor ayam pedaging bagi memenuhi keperluan pengguna di Malaysia.  Pembekalan ayam pedaging ini menerusi pemeteraian usaha sama antara Institut Kerjasama Islam Antarabangsa Malaysia (IKIAM) dan Majlis Agama Islam Wilayah Selatan Thailand. Timbalan Menteri Komunikasi dan Multimedia merangkap Pengerusi IKIAM, Datuk Zahidi Zainul Abidin berkata usaha ini satu inisiatif kerajaan bagi mengurangkan beban yang terpaksa ditanggung oleh rakyat miskin bandar dan B40 ketika harga barang kini semakin meningkat.  "Kita mengadakan kerjasama supaya persatuan Islam di selatan Thai ini mereka membela ayam dan juga kita melabur di dalam bidang untuk penyembelihan dan juga tentang pembungkusan dan sebagainya, tentang ayam, jadi kita akan hantar ke Malaysia di mana di Malaysia, institusi agama Islam telah mengadakan kerjasama dengan Majlis Agama Islam negeri tertentu dan pusat zakat untuk kita bekalkan ayam dengan harga murah, begitu juga kepada golongan B40 untuk mendapat bekalan ayam yang murah," kata beliau ketika ditemui media di Majlis Pemeteraian Usaha Sama Penternakan dan Pembekalan Ayam Pedaging antara IKIAM dan Majlis Agama Islam Wilayah Selatan Thailand di Al Fahad Hotel, di sini.

(Majlis Pemeteraian Usaha Sama Penternakan dan Pembekalan Ayam Pedaging antara IKIAM dan Majlis Agama Islam Wilayah Selatan Thailand)

IKIAM diwakili Zahidi manakala Majlis Agama Islam Selatan Thai diwakili oleh Yang Dipertua Majlis Agama Islam Wilayah Songkhla, Zakaria Soleh.Menerusi kerjasama ini, pengusaha ayam pedaging di selatan Thailand akan membekalkan ayam pada kadar harga murah kepada Malaysia dengan kuota ditetapkan sebanyak 80,000 ekor.


Majikan disaran tidak ambil pekerja Indonesia, Bangladesh sahaja - Saravanan

(Menteri Sumber Manusia, Datuk Seri M. Saravanan ditemu bual media selepas menghadiriprogram Pelancaran Jentera PRU 15 Parlimen Tapah di Dewan Arena Merdeka Tapah)

TAPAH, 25 September - Majikan disaran untuk tidak hanya menumpukan pengambilan pekerja asing dari Indonesia dan Bangladesh sahaja.  Menteri Sumber Manusia, Datuk Seri M. Saravanan berkata, mereka boleh mendapatkan sumber pekerja asing dari 12 negara lagi yang sudah dibuka peluang pengambilan.  Sebelum ini kerajaan telah mengambil langkah membawa masuk pekerja asing dari Sri Lanka bagi mengisi kekosongan pekerjaan untuk sektor berkaitan.  "Apabila kita bergantung kepada satu atau dua negara sahaja, terlalu banyak syarat, bukan senang untuk saya sebagai Menteri untuk menyempurnakan segala permintaan mereka, sebab saya perlu jaga kepentingan warga tempatan, maka kita perlu melihat luar dari kotak untuk mengambil pekerja asing dari negara lain," kata beliau selepas menghadiri program Pelancaran Jentera PRU 15 Parlimen Tapah di Dewan Arena Merdeka Tapah, di sini hari ini.

Sementara itu, mengulas mengenai pekerja Malaysia yang menjadi mangsa penipuan di Kemboja, Saravanan berkata ia tidak menjejaskan perbincangan kerajaan bagi membawa masuk pekerja dari negara itu ke Malaysia.  Menurutnya, ia merupakan kes luar jangkaan dan penyelesaian akan dibuat secara berhemah.


Bajet 2023, rakyat menaruh harapan tinggi

KUALA LUMPUR, 25 September- Menjelang pembentangan Bajet 2023; rakyat terus menaruh harapan tinggi terutamanya aspek tambah baik kualiti kehidupan.Ia termasuk menumpukan kesejahteraan dan kebajikan segenap lapisan masyarakat dengan mengambil kira cabaran yang bakal dihadapi tahun hadapan.Menurut Wulandari Siman, "pandangan saya semoga kos sara hidup di Malaysia dapat dikawal sebab sekarang ini apa-apa barang pun naik. Harapan saya kos sara hidup kita dapat dikurangkan."Bagi Syafiqah Saadon, dia berharap agar "kerajaan memberikan peluang pekerjaan yang lebih banyak kepada siswazah selepas tamat pengajian."Pekerjaan sebagai penghantar makanan turut berkembang di dalam negara, justeru, Ubaidillah Ibrahim mengharapkan, "bajet untuk tahun mendatang ini lebih memudahkan dan memberi keselesaan kepada rakyat terutamanya kepada seorang penghantar makanan."

Sementara itu, bagi sektor pendidikan pula; aspek pemulihan dan transformasi pedagogi pembelajaran perlu menjadi fokus agihan Peruntukan Bajet 2023.Ia menyokong usaha pendigitalan bilik darjah serta pemerkasaan aspek Pendidikan, Latihan Teknikal dan Vokasional (TVET). Satu pertemuan eksklusif RTM bersama Pensyarah Pusat Kajian Kepelbagaian Pendidikan UKM, Dr. Anuar Ahmad berkata, "kita mengharapkan bajet 2023 adalah satu bajet yang memberi manfaat kepada sistem pendidikan. Bajet ini mempunyai dua peranan dalam bidang pendidikan iaitu untuk memulihkan pendidikan selepas terjejas akibat pandemik dan kedua adalah mentransformasikan kaedah lama dalam menguruskan pendidikan."Masalah keciciran pelajar juga perlu diberi tumpuan selain menambah baik kesinambungan program pengajian TVET.Profesor Dr Husaina Banu Kenayathulla, Timbalan Dekan Fakulti Pendidikan UM, "pada ketika COVID-19 ada pelajar yang mungkin belajar daripada rumah dan mungkin tercicir jadi pelajar ini adalah fokus pertama yg kita perlukan program intervensi supaya mereka tidak ketinggalan."Maksudnya pelajar yang sudah menamatkan diploma atau TVET boleh melanjutkan pelajaran ke institusi pendidikan" jelasnya dalam satu telesidang bersama RTM.


Tindakan Malaysia bantu pelarian Rohingya bersifat konstruktif, perlu sokongan negara PBB - pakar

(Profesor Fakulti Komunikasi dan Pengajian Media Universiti Teknologi MARA (UiTM), Prof Datuk Dr Ismail Sualman)

KUALA LUMPUR, 25 September - Tindakan Malaysia dalam membantu dan menyelamatkan pelarian Rohingya merupakan tindakan bersifat konstruktif yang perlu disokong oleh negara-negara Pertubuhan Bangsa Bersatu (PBB).Menurut Profesor Fakulti Komunikasi dan Pengajian Media Universiti Teknologi MARA (UiTM), Prof Datuk Dr Ismail Sualman, setiap negara PBB harus berperikemanusiaan untuk membantu mangsa krisis politik di Myanmar. Di rantau Asia Tenggara, Malaysia telah memainkan peranan penting dalam penyelesaian konflik. "Maka apa disarankan Perdana Menteri dalam persidangan dunia merupakan usaha melambangkan semangat kekitaan, kejiranan dan perikemanusiaan, sebuah negara Islam, tindakan berbentuk islamik, maka apa dianjurkan jadi satu lambang betapa seriusnya Malaysia dalam memastikan bahawa siapa sahaja jadi mangsa kekejaman perlu dibela, perlu diberi perhatian, PBB hanya perlu beri tindakan tertentu," kata beliau ketika dihubungi Berita RTM, di sini hari ini.Terdahulu, Perdana Menteri, Datuk Seri Ismail Sabri Yaakob dalam ucapannya pada Perhimpunan Agung PBB (UNGA) Ke-77 menyatakan Malaysia kecewa dengan situasi di Myanmar sejak rampasan kuasa pada Februari 2021.Tegasnya, Majlis Keselamatan PBB tidak mengambil sebarang tindakan serius dalam menangani situasi itu.

(Perdana Menteri, Datuk Seri Ismail Sabri Yaakob ketika menyampaikan ucapan pada Perhimpunan Agung PBB (UNGA) Ke-77)

Malaysia bukan negara yang menandatangani Konvensyen Status Pelarian 1951 dan Protokol 1967, namun telah menerima hampir 200,000 pelarian Rohingya atas dasar kemanusiaan.Dalam pada itu, Ismail menyifatkan kuasa-kuasa besar perlu bersikap jujur dan berhenti bersikap main tarik tali dalam menyelesaikan isu kekejaman yang dihadapi rakyat Palestin.PBB perlu bertanggungjawab agar hak paling asas rakyat Palestin tidak terus dinafikan. "PBB tidak sepatutnya 'double standard' dalam membantu rakyat di mana sahaja termasuk usaha selamatkan rakyat Palestin, ini perlu dapat perhatian dunia, ini bukan kali pertama PBB bermain teka-teki, seandainya berlaku peperangan Ukraine-Rusia penting, sedangkan perperangan Palestin tidak dapat perhatian sewajarnya," menurut beliau.Isu Wilayah Palestin Yang Diduduki (OPT) dibahaskan Perdana Menteri ketika menyampaikan Kenyataan Negara di Perhimpunan Agung PBB (UNGA) Ke-77.Malaysia jelas kecewa dengan pendudukan secara kejam oleh Israel yang berlarutan sekian lama sehingga rakyat Palestin terus hidup dalam belenggu dasar-dasar diskriminasi rejim itu.


Lapan individu salah guna kad petrol milik PDRM, didakwa

KEMAMAN, 25 September- Lapan bekas pekerja di sebuah stesen minyak dihadapkan ke Mahkamah Majistret Kemaman pada Ahad atas dakwaan menyalahgunakan kad petrol milik Polis Diraja Malaysia (PDRM).  Tertuduh, Mohamad Amirul Izzat Mohamad, Md Nazrul Khusairi Mohamad Ros, Muhamad Ikhwan Ruslan, Muhamad Aidil Mohd Kamal, Muhamad Khairi Fakhri Abd Karim Basri dan Iskandar Zulkarnain Adenan berusia lingkungan 23 hingga 32 tahun didakwa melakukan kesalahan itu ketika bekerja sebagai pembantu pam minyak di sebuah stesen pada 2017.  Tertuduh didakwa melakukan kesalahan di bawah Seksyen 403 Kanun Keseksaan yang memperuntukkan hukuman minimum lima tahun penjara dan dikenakan sebatan dan denda, jika sabit kesalahan.  Bagaimanapun kesemua tertuduh tidak mengaku bersalah setelah 45 pertuduhan ke atas mereka dibacakan oleh Timbalan Pendakwa Raya, Nur Azhani Azman dihadapan Majistret Tengku Eliana Tuan Kamaruzaman.

Berdasarkan kertas pertuduhan, tertuduh didakwa dalam mencapai niat secara curang dan tidak jujur menggunakan kad inden milik PDRM bernilai antara RM50 hingga RM830.05 antara pukul 7.00 pagi hingga 3.00 petang pada Oktober hingga Disember 2017.  Mahkamah membenarkan tertuduh dijamin antara RM5,500 hingga RM30,500 setiap seorang dan menetapkan sebutan semula kes pada 7 November depan.  Difahamkan kesemua tertuduh berdepan 138 lagi pertuduhan menjadikan keseluruhan 183 pertuduhan yang didakwa melibatkan kesalahan dibawah seksyen yang sama.  Kesemua tertuduh tersebut diwakili peguam dari Yayasan Bantuan Guaman Kebangsaan (YBGK).


JUMPER beri peluang kepada siswazah teroka bidang keusahawanan

JERANTUT, 25 September- Program Jom Jadi Perantis (JUMPER) di bawah Perbadanan Usahawan Nasional Berhad (PUNB) telah berjaya menarik minat 12,000 usahawan Bumiputera dalam kalangan belia dan siswazah untuk mengikuti latihan, pada tahun ini.  Pengerusi PUNB, Datuk Ahmad Nazlan Idris berkata, "daripada jumlah itu, sebanyak 73 orang usahawan telah menerima manfaat, melibatkan jumlah pembiayaan keseluruhan sebanyak RM5.45 juta." Menurutnya, "JUMPER merupakan program berkonsep latihan perantis sebagai platform untuk memberi pendedahan awal kepada belia termasuk para siswazah, mengenai selok belok dunia perniagaan."  Bagi golongan belia yang mahu memulakan perniagaan katanya, mereka perlu menjalani latihan berasaskan sistem mentor mentee bersama sebuah syarikat yang telah dilantik, dengan elaun sara diri sebanyak RM1,200 sebulan, sepanjang tempoh lapan bulan.

Ahmad Nazlan turut menambah, “PUNB meraikan belia terutamanya siswazah. Mereka boleh mendaftar dalam program JUMPER."Kita akan tempatkan mereka bersama usahawan terpilih. Selepas tamat latihan mereka akan diberikan modal untuk mulakan perniagaan." Jelas beliau, "belia berkenaan perlu membuka perniagaan sendiri dalam tempoh enam bulan dan PUNB sedia meluluskan pinjaman antara RM100,000 hingga RM300,000, tertakluk kepada beberapa syarat." Sehingga kini, hampir 60,000 penuntut di Institusi Pengajian Tinggi menjalankan perniagaan dalam tempoh pengajian.  Daripada jumlah itu, terdapat kira-kira 7,000 graduan yang masih meneruskan kerjaya sebagai usahawan selepas tamat pengajian.  Melalui program itu, ia mampu mengurangkan masalah pengangguran lepasan universiti sekali gus memberi peluang kepada mereka untuk bergiat dalam sektor perniagaan, menerusi bantuan dan bimbingan PUNB. Beliau berkata demikian selepas merasmikan penutupan sambutan Hari Belia Negara Peringkat Daerah di Kompleks Belia dan Sukan Daerah, Jerantut, Pahang .


Banjir di Johor: Enam PPS dibuka di Johor Bahru, Pontian dan Batu Pahat

(Penduduk di Johor Bahru, Pontian dan Batu Pahat dipindahkan ke pusat pemindahan sementara(PPS) susulan banjir kilat yang berlaku)

JOHOR BAHRU, 25 September - Enam pusat pemindahan sementara (PPS) di buka di Johor Bahru, Pontian dan Batu Pahat bagi menempatkan penduduk terjejas banjir di negeri itu, setakat pukul empat petang tadi. Menerusi kenyataan Jawatankuasa Pengurusan Bencana Daerah, semua PPS menempatkan 200 penduduk daripada 60 keluarga. Dua PPS di Batu Pahat iaitu di Sekolah Agama Seri Bengkal dan Sekolah Kebangsaan Bintang Peserai, menempatkan 99 orang dari Kampung Seri Bengkal dan Kampung Bintang Peserai. Dua PPS di Pontian pula ialah Pusat Kokurikulum Johor Sungai Tempayan dan Sekolah Agama Kayu Ara Pasong, dengan 78 orang dari Kampung Sungai Mulih, Kampung Parit Sapran, Kampung Parit Haji Omar, Jalan Mohsin, Kampung Parit Haji Siraj, Parit Lapis dan Kampung Parit Abdul Rahman.

Di Johor Bahru, PPS dibuka di Dewanraya Gelang Patah dan Sekolah Kebangsaan Nong Chik, melibatkan 23 penduduk dari Taman Dato Syed Mohd Idrus, Kampung Baru dan Kampung Mohd Amin. Banjir kilat berlaku akibat hujan lebat berterusan sejak pukul 6.30 pagi tadi dan air pasang. Sementara itu, beberapa rumah di Kampung Sungai Naga, Ayer Baloi dan Parit Haji Omar di Pontian serta Kampung Parit Jamil dan Sabah Awor di Muar, terjejas akibat ribut.


Unjuran gaji minimum faktor penjawat awam sukar miliki rumah

MELAKA, 25 September- 50% daripada 1.62 juta penjawat awam negara ini tidak layak memiliki rumah sendiri berikutan unjuran gaji minimum sektor itu ketika ini. Presiden Kongres Kesatuan Pekerja-Pekerja di Dalam Perkhidmatan Awam (CUEPACS) Datuk Adnan Mat berkata, gaji minimum RM1,200 tidak lagi relevan dengan keadaan semasa.  Oleh itu, beliau berkata, pihaknya meminta kenaikan gaji minimum kepada RM1,800 kepada penjawat awam diumumkan lebih awal. Tambahnya, "walaupun terdapat Projek Perumahan Penjawat Awam Malaysia (PPAM), namun jumlahnya masih tidak mencukupi dan harganya masih di luar kemampuan mereka. “Perkara ini disebabkan unjuran gaji yang menyebabkan penjawat awam tidak layak untuk beli rumah terutamanya di kawasan bandar. Bagi yang layak pula, rumah yang dibeli kebanyakannya terbengkalai lebih berpuluh tahun."Pada masa sama, kami mahu Lembaga Pembiayaan Pinjaman Perumahan Sektor Awam (LPPSA) perlu memperkenalkan moratorium tidak kurang daripada dua tahun." Jelasnya ketika ditemui pemberita.

Beliau berkata demikian ketika ditemui media pada Persidangan Perwakilan Tritahunan CUEPACS Melaka di Dewan Hang Tuah, Melaka. Datuk Adnan berkata, CUEPACS menerima aduan terdapat penjawat awam daripada beberapa negeri terpaksa menanggung kos rumah yang tinggi disebabkan rumah yang mereka beli masih terbengkalai namun mereka perlu membayar pinjaman setiap bulan. Tambahnya, penjawat awam juga terpaksa menyewa rumah lain sementara menunggu rumah tersebut siap dan perkara itu membebankan mereka.


2,325 hektar kawasan berpotensi tanah jerlus

ALOR SETAR, 23 September- 792 hektar kawasan sawah dibawah Lembaga Kemajuan Pertanian Muda, MADA menghadapi masalah tanah jerlus. Hasil tinjauan yang dilakukan sehingga 20 September lalu juga mendapati, kawasan sawah seluas 1,533 hektar berpotensi mengalami masalah tanah jerlus.Ia menjadikan jumlah keseluruhan kawasan yang terlibat adalah seluas 2,325 hektar. Kawasan tanah jerlus ini meliputi Wilayah I, Perlis melibatkan kawasan seluas 600 hektar; Wilayah Dua, Jitra melibatkan kawasan seluas 224 hektar. Manakala Wilayah tiga, Pendang seluas 479 hektar dan Wilayah 4, Kota Sarang Semut seluas 1,022 hektar. Pengerusi MADA, Ahmad Tarmizi Sulaiman dalam kenyataan berkata, "kejadian tanah jerlus ini berlaku disebabkan oleh fenomena perubahan iklim dan cuaca yang tidak menentu, faktor hujan lebat berlaku pada musim kering iaitu pada bulan Februari dan Mac 2022 yang mengakibatkan takungan air di kawasan sawah." Tiada tempoh rehat tanah menyebabkan keupayaan galas tanah menjadi rendah dan mengganggu struktur tanah di kawasan terlibat.

(Ahmad Tarmizi Sulaiman melakukan tinjauan ke kawasan berpotensi tanah jerlus)

Bagi tindakan jangka Panjang, pihak MADA akan mengkaji semula cadangan Jadual Penanaman Padi MADA bagi mengelakkan kerosakan pada struktur tanah sawah yang menyumbang kepada faktor masalah tanah jerlus. Kajian Semula Cadangan Jadual Penanaman Padi bertujuan bagi memastikan tarikh permulaan musim dan fasa penanaman padi adalah bersesuaian dan boleh dilaksanakan di kawasan Muda. MADA yakin dengan perlaksanaan Program Pemulihan Tanah Jerlus ini, masalah yang dihadapi oleh peladang-peladang akan dapat diatasi dengan segera dan kehilangan pendapatan.  Jelas Ahmad Tarmizi, MADA telah mengangkat cadangan ini untuk pertimbangan Kementerian Pertanian dan Industri Makanan bagi meluluskan peruntukkan membaik pulih seluas 2,325 hektar tanah jerlus di Kawasan Muda dalam usaha untuk membantu para peladang. Sehubungan itu, peladang-peladang di Kawasan Muda disarankan untuk menggunakan kaedah penanaman yang bersesuaian mengikut lokasi dan sentiasa mematuhi Jadual Penanaman Padi yang dikeluarkan oleh pihak MADA bagi mengelakkan pembaziran air. Tambah Ahmad Tarmizi, pihak MADA sentiasa proaktif dalam melaksanakan program-program pembangunan tanaman padi bagi memastikan para peladang di Kawasan Muda dapat meningkatkan hasil dan pendapatan sejajar dengan matlamat MADA iaitu melebihkan hasil untuk keperluan Negara dan meningkatan kesejahteraan sebilangan besar peladang di Kawasan Muda.


Malaysia sertai Persidangan Plenipotentiary Kesatuan Telekomunikasi Antarabangsa 2022

(Menteri Komunikasi dan Multimedia, Tan Sri Annuar Musa mengetuai delegasi Malaysia ke Persidangan Plenipotentiary Kesatuan Telekomunikasi Antarabangsa 2022 (ITU PP22) di Bucharest, Romania)

KUALA LUMPUR, 25 September - Malaysia akan menyertai Persidangan Plenipotentiary Kesatuan Telekomunikasi Antarabangsa 2022 (ITU PP22) yang berlangsung di Bucharest, Romania bermula esok hingga 14 Oktober ini.Menteri Komunikasi dan Multimedia, Tan Sri Annuar Musa dalam satu kenyataan memaklumkan 181 negara menghadiri persidangan selama tiga minggu itu.Beliau yang juga selaku Ketua Delegasi Malaysia di persidangan itu akan terlibat dalam beberapa mesyuarat dan sesi perbincangan dua hala bersama negara luar berhubung perkara berkaitan telekomunikasi, ekonomi digital, radio serta regulatori berkenaan peranan dan sumbangan Malaysia dalam sektor itu.“Saya akan menyampaikan ucapan semasa Sesi Khas Menteri pada hari ini 25 September 2022 dan menyampaikan kenyataan polisi semasa Sesi Plenari pada 27 September 2022,” katanya dalam kenyataan hari ini.

ITU PP22 kali ini amat istimewa dan signifikan bagi Malaysia kerana akan bertanding untuk memenangi kerusi Ahli Majlis ITU di bawah Wilayah E (Asia dan Australasia) bagi penggal 2023-2026.Selain akan menganjurkan Majlis Resepsi pada 29 September 2022, Annuar dan delegasi Malaysia akan menggunakan ruang yang ada sepanjang berada di sana termasuk bertemu dengan rakan sejawatan dan delegasi dari negara-negara ahli ITU bagi meraih sokongan dan undian agar Malaysia memenangi kerusi Ahli Majlis ITU.Penglibatan Malaysia secara langsung dalam Persidangan ITU PP22 dan sebagai Ahli Majlis ITU akan memberi impak yang besar terhadap kepakaran tempatan yang dapat dimanfaatkan melalui program-program pembangunan telekomunikasi dan ICT oleh ITU.Ia khusus kepada pemain industri dalam sektor telekomunikasi dan ICT tempatan di Malaysia yang akan menerima impak positif melalui polisi kerajaan yang tersusun, termasuklah peluang meneroka teknologi terkini, dan seterusnya memberikan perkhidmatan yang unggul kepada Keluarga Malaysia.


PRU15 musim tengkujuh tidak sesuai, bawa mudarat pada rakyat - Tuan Ibrahim

SUNGAI PETANI, 25 September - Pilihan Raya Umum ke-15 (PRU-15) dilihat tidak sesuai diadakan pada musim tengkujuh kerana khuatir ia akan membawa mudarat kepada rakyat.Menteri Alam Sekitar dan Air, Datuk Seri Tuan Ibrahim Tuan Man berkata Jabatan Meteorologi Malaysia menjangkakan negara akan menerima taburan hujan yang lebih pada pertengahan November ini, berbanding bulan lain dan boleh menyebabkan berlakunya banjir di banyak kawasan.

"Kalau buat PRU masa ini memang tidak sesuai. Contoh, ada pihak yang kata kalau hujan, banjir sekalipun mereka akan turun kempen tetapi maklum balas yang kita lihat sebenarnya ramai yang marah dan tanya mana yang perlu diberi keutamaan dahulu, banjir atau PRU."Kalau buat PRU, anggota polis kena jaga peti undi, mana hendak jaga keselamatan rakyat yang terjejas akibat bencana banjir lagi. Tambahan pula, anggota polis tidak cukup untuk tampung semua ini," katanya selepas merasmikan Sambutan Hari Sungai Sedunia Peringkat Kebangsaan 2022 dan Sambutan 90 Tahun Jabatan Pengairan dan Saliran (JPS) di Lembangan Sungai Muda, di sini.Sebelum ini, media melaporkan Kementerian Kesihatan menjelaskan tidak sesuai Pilihan Raya Umum Ke-15 (PRU-15) diadakan pada musim tengkujuh kerana pelbagai kekangan.


DBKL perkenal surau bergerak mudahkan pengunjung tunaikan solat

KUALA LUMPUR, 25 September - Pengunjung program luar di sekitar ibu negara kini lebih mudah menunaikan solat menerusi inisiatif Dewan Bandaraya Kuala Lumpur (DBKL) yang mengubah suai satu unit pejabat bergeraknya sebagai surau bergerak.

Datuk Bandar Kuala Lumpur, Datuk Seri Mahadi Che Ngah berkata surau bergerak menggunakan lori seberat 10 tan itu dilengkapi dengan penghawa dingin serta tempat wuduk dengan kapasiti tangki air 900 liter yang mampu menampung keperluan 600 jemaah.

“Pada satu-satu masa, surau bergerak ini boleh memuatkan 10 jemaah lelaki dan wanita sementara 20 jemaah lelaki lagi bagi ruang solat di bahagian luar lori. Kemudahan ini bakal memberi manfaat kepada pengunjung melibatkan program ad hoc seperti maraton dan sambutan Hari Kebangsaan.“Surau bergerak ini boleh diparkir di kawasan tumpuan orang ramai seperti di Jalan Tuanku Abdul Rahman yang ditutup kepada kenderaan pada setiap Ahad,” katanya kepada pemberita selepas majlis pelancarannya, di sini hari ini.Pada majlis itu, turut dilancarkan kenderaan baharu bagi Skuad Penyelamat DBKL iaitu Rapid Response Vehicle (RRV) yang dilengkapi peralatan kecemasan seperti mesin pemotong besi, gergaji dan pakaian anti lebah.Ia akan digunakan untuk memberi bantuan kecemasan bencana alam apabila terdapat pokok tumbang atau objek yang menghalang laluan awam selain menangani masalah gangguan binatang liar dan berbisa seperti ular, lebah dan tebuan.“DBKL sudah ada persefahaman antara agensi penyelamat lain seperti Jabatan Bomba dan Penyelamat Malaysia, sekiranya melibatkan ancaman haiwan berbisa dan tidak melibatkan nyawa, Skuad Penyelamat DBKL akan memberi bantuan segera,” katanya.-BERNAMA


Hari Sungai Sedunia: Sungai sumber air tawar utama negara

KUALA LUMPUR, 25 September- Sambutan Hari Sungai Sedunia disambut pada Ahad terakhir bulan September setiap tahun.Dengan tema "Waterways in Our Communities" atau " Alur Air di dalam Masyarakat", ia mengambil mengambil kira tuntutan peranan masyarakat termasuk pemain industri dalam melestarikan sungai dan alam sekitar.Menurut Pengarah Bahagian Pengurusan Sumber Air dan Hidrologi, Jabatan Pengairan dan Saliran, Ir Azmi Ibrahim, negara adalah ibarat badan seseorang dan sungai adalah salur-salur darah yang mengalir memberikan kehidupan."Negara kita sebagai badan kita dan sungai- sungai yang mengalir di dalam negara kita anak sungai , parit dan sebagainya adalah seperti salur darah yang mengalir di dalam tubuh kita , ada urat yang sebesar arteri yang halus, jadi kalau badan kita saluran darah ini menghadapi masalah kotor dan tersumbat maka badan kita akan jadi sakit," katanya.

(Pengarah Bahagian Pengurusan Sumber Air dan Hidrologi JPS, Ir Azmi Ibrahim)

Sungai merupakan sumber air tawar utama di Malaysia menyumbang 97 peratus daripada keperluan sumber air negara namun dengan pertambahan penduduk menjadi antara punca sungai terdedah dengan pelbagai ancaman pencemaran.Di Johor, syarikat bekalan air bersepadu Johor, Ranhil SAJ Sdn.Bhd dengan kerjasama Badan Kawalselia Air Johor (BAKAJ), Jabatan Kesihatan Negeri Johor dan Jabatan Alam Sekitar telah menubuhkan pasukan Pelan Keselamatan Air (WSP).Menurut Pengarah Operasi Ranhil SAJ, Annuar Abdul Ghani, pihaknya konsisten dalam memantau sumber air bagi mengenal pasti punca pemcemaran jika ia berlaku."Kami ada 'water safety plan team' memang ditubuhkan khas untuk memantau sumber air yang diekstrak daripada loji dan bekerjasama dengan pihak BAKAJ dan alam sekitar dilengkapi dengan dron untuk memastikan 'point source' dikenalpasti punca pencemaran itu," ujarnya.

(Pengarah Operasi Ranhil SAJ, Annuar Abdul Ghani)

Sementara itu, Pensyarah Fakulti Teknologi Kejuruteraan Lautan dan Informatik Universiti Malaysia Terengganu (UMT) Dr. Mohd Sofiyan Sulaiman berpandangan bagi memastikan kelestarian sumber air negara terus terjamin, setiap perbincangan dilakukan pembuat dasar perlu melibatkan pemain industri."Peringkat yang pertama pihak JPS telah buat kajian lebih daripada lima lembangan sungai. Hasil dari kajian majoriti air lebihan air buat masa sekarang sehingga 2022 ada lebihan kecuali empangan Kuala Muda mengalami defisit air, cuma walaupun dapatan menunjukkan ada defisit air kita ada empangan dua kali ganda mampu untuk menampung bekalan air," jelas Dr Mohd Sofiyan.

(Pensyarah Fakulti Teknologi Kejuruteraan Lautan dan Informatik UMT, Dr. Mohd Sofiyan Sulaiman)


Inap Desa Pulau Manis jana pendapatan Orang Asli Pos Balar

(Aktiviti mandi sungai bagi pengunjung ke Inap Desa Pulau Manis)

GUA MUSANG, 25 September- Penat lelah masyarakat orang asli suku kaum Temiar mengerah kudrat membina dan menyiapkan Inap Desa Pulau Manis di Kampung Dakoh, Pos Balar di sini, akhirnya berbayar apabila penginapan tersebut kerap menjadi pilihan pelancong yang datang ke kawasan pedalaman itu.Inap desa yang terletak di pinggir Sungai Dakoh itu dibina daripada buluh dan kayu hutan bertujuan membawa identiti rumah asal masyarakat orang asli sekali gus mencipta pengalaman peribadi dan tarikan buat pelancong yang datang menginap.Bercakap kepada pemberita, Pengurus Inap Desa Pulau Manis Ahmadi Jalil Biyor, 40, berkata inap desa berkenaan dibina hasil cetusan idea Ahli Dewan Undangan Negeri (ADUN) Galas Mohd Syahbuddin Hashim.“Inap desa ini dibina secara gotong-royong oleh komuniti Temiar di sini dua tahun lepas. Lebih 30 penduduk dari kampung sekitar Pos Balar iaitu Kampung Balar Lama, Kampung Dakoh, Kampung Peng dan Kampung Tembaga bergotong-royong membina inap desa ini.“Tujuan utama ia dibina adalah untuk meningkatkan ekonomi kami di Pos Balar, pada masa yang sama mewujudkan peluang pekerjaan kepada anak muda di kawasan ini,” katanya ketika ditemui baru-baru ini.Bercerita lanjut, Ahmad Jalil juga berkata kewujudan inap desa tersebut juga bakal dijadikan destinasi bagi pelancong dan pengunjung bukan sahaja untuk beriadah bahkan melihat sendiri kehidupan serta aktiviti orang asli di Pos Balar.“Dengan bayaran serendah RM20 sehari, tidak mustahil tempat ini bakal mendapat permintaan tinggi dalam kalangan pengunjung sekali gus menjadikan Kampung Dakoh berpotensi sebagai destinasi pilihan pelancong yang inginkan penginapan dalam suasana alam semula jadi yang tenang dan mendamaikan, termasuk air sungai yang jernih serta keadaan cuaca yang dingin,” katanya.

Sementara itu, Mohd Syahbuddin berkata kewujudan Inap Desa Pulau Manis mencipta peluang kepada masyarakat orang asli di situ untuk menonjolkan keindahan flora dan fauna yang belum diteroka serta keunikan tradisi dan budaya yang sekali gus menggalakkan pembangunan sumber pendapatan masyarakat di Pos Balar. Menurutnya lebih RM40,000 dibelanjakan setakat ini bagi kerja-kerja pembangunan dan penyelenggaraan yang dilakukan sekurang-kurangnya sekali setahun. “Selain 11 rumah untuk disewa, inap desa ini juga lengkap dengan kemudahan ruangan solat, kawasan pertanian dan tandas yang cukup bagi menampung kesemua pengunjung di sini,” katanya.Mohd Syahbuddin berkata tugas pemantauan turut dilaksanakan Jabatan Kemajuan orang asli (JAKOA) yang bertindak menjaga dan menambah baik kemudahan asas di kampung sekitar Pos Balar seperti menyediakan tapak pertanian untuk orang asli menanam nanas MD2.- BERNAMA


Bukan cubaan bunuh diri, hanya bersandar pada jejambat

PASIR MAS, 25 September- Polis mengesahkan tiada cubaan bunuh diri berhubung rakaman yang tular di media sosial menunjukkan seorang wanita cuba terjun dari Jambatan Sultan Ismail Petra, Tendong, semalam.Ketua Polis Daerah Pasir Mas, ACP Mohd Nasaruddin M Nasir berkata, wanita berkenaan hanya bersandar di jejambat dan mendiamkan diri apabila ditanya oleh orang awam."Orang awam menyangka wanita berkenaan ingin membunuh diri dan terus menghubungi pihak polis, seterusnya dia dihantar ke Hospital Raja Perempuan Zainab (HRPZ) II, Kota BharuWanita itu kini dirawat di Wad Psikiatri Kota Bharu dan berada dalam keadaan stabil," katanya menerusi kenyataan.

(Tangkap layar video tular memaparkan seorang wanita berbaju kurung biru ditenangkan oleh orang awam di Jambatan Sultan Ismail Petra semalam)

Tambah beliau, temu bual dengan ahli keluarga mangsa mendapati wanita tersebut telah disahkan mengalami masalah kemurungan sejak tiga tahun lepas.Beliau turut menasihati orang ramai supaya tidak mudah menyebarkan sebarang berita atau perkara yang tidak pasti bagi mengelakkan kebimbangan dan salah faham dalam kalangan masyarakat.Semalam, tular di media sosial rakaman berdurasi 43 saat, menunjukkan seorang wanita berbaju kurung biru sedang ditenangkan dan dipujuk oleh pengguna jalan raya.


Kes penipuan libat rakyat Malaysia tidak jejas perbincangan bawa masuk pekerja Kemboja

TAPAH, 25 September- Kes-kes berkaitan pekerja Malaysia menjadi mangsa penipuan di Kemboja sejak kebelakangan ini tidak menjejaskan perbincangan bagi membawa masuk pekerja dari negara itu ke Malaysia.Menteri Sumber Manusia Datuk Seri M Saravanan berkata, kes-kes penipuan seumpama itu boleh berlaku di mana-mana negara sahaja dan ia sesuatu di luar jangkaan.“Ia tidak menjejaskan perbincangan kerana disifatkan sebagai kes khas atau terpencil, tetapi kita akan cari penyelesaian secara berhemah,” katanya selepas pelancaran Jentera Pilihan Raya Umum (PRU) ke-15 Parlimen Tapah di sini.

(Datuk Seri M Saravanan hadir pada pelancaran Jentera Pilihan Raya Umum (PRU) ke-15 Parlimen Tapah)

Datuk Seri M Saravanan mengulas laporan pada 9 September lepas mengenai 24 rakyat Malaysia berumur lingkungan 20 hingga 30 tahun yang menjadi mangsa penipuan tawaran pekerjaan di Phnom Penh, Kemboja berjaya diselamatkan dan kembali ke tanah air.Ogos lepas Timbalan Presiden MIC itu dilaporkan  berkata Malaysia dijangka menandatangani Memorandum Persefahaman (MOU) berhubung pengambilan pembantu rumah warga Kemboja pada bulan September.


Karnival Jom Beli Rumah Wilayah Utara catat nilai pembelian rumah RM82.5 juta

KEPALA BATAS, 25 September - Sebanyak RM82.5 juta nilai pembelian rumah dicatatkan pada penganjuran Karnival Jom Beli Rumah Wilayah Utara.Menteri Perumahan dan Kerajaan Tempatan, Dato Seri Reezal Merican Naina Merican berkata program berkenaan mencatatkan transaksi bukan sahaja dari kalangan pembeli di Pulau Pinang, malahan dari negeri Perak, Kedah dan Perlis.

"Jumlah transaksi berdasarkan kategori ialah unit yang dibawah RM300,000 adalah sebanyak 308 unit dengan nilai jualan RM47.7 juta. Nilai rumah yang harganya atas RM300,000 adalah sebanyak 83 unit dengan nilai hartanah RM34.8 juta menjadikan keseluruhannya RM82.5 juta," katanya kepada pemberita selepas sambutan Hari Belia Negara peringkat negeri Pulau Pinang, di sini.Tambah Reezal, karnival seumpama itu akan menjadi medan kepada pembeli rumah pertama untuk mendapatkan maklumat mengenai pembelian rumah, nilai hartanah dan proses pembiayaan yang disediakan dan akan diperluaskan ke wilayah lain selepas ini.Karnival Jom Beli Rumah merupakan satu platform di bawah komponen program dan polisi Home Ownership Programme (HOPE) yang menghimpunkan pemaju perumahan dan institusi kewangan yang terlibat bagi membuat hebahan bekalan perumahan termasuk rumah mampu milik serta kemudahan pembiayaan yang ditawarkan.


Agong dan Permaisuri zahir ucapan tahniah kepada Tan Sri Dr Noor Hisham Abdullah

KUALA LUMPUR, 25 September- Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong, Tunku Hajah Azizah Aminah Maimunah Iskandariah menzahirkan ucapan setinggi-tinggi tahniah kepada Tan Sri Dr. Noor Hisham Abdullah atas penganugerahan 2021 Royal College of Surgeons of Edinburgh (RCSEd) 2021, sebagai pengiktirafan sumbangan beliau dalam bidang pembedahan perubatan di Malaysia, baru-baru ini.

Menerusi catatan facebook, Seri Paduka Baginda berdua menzahirkan rasa sukacita dan bangga di atas penganugerahan tersebut yang sekali gus mengharumkan nama Malaysia di persada dunia. "Penganugerahan tersebut membuktikan bahawa Malaysia mampu melahirkan individu yang berkualiti, berkaliber dan bertaraf antarabangsa", menurut catatan itu.Seri Paduka Baginda berdua menzahirkan ucapan selamat maju jaya kepada YBhg. Tan Sri Dr. Noor Hisham Abdullah dan mendoakan semoga beliau dilimpahi kecemerlangan berterusan.Tan Sri Dr. Noor Hisham Abdullah menerima anugerah tersebut daripada Presiden RCSEd Michael Griffin di majlis santapan malam bagi memuliakan keberangkatan fellow terhormat RCSEd, Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir, yang juga merupakan Canselor Diraja Universiti Kebangsaan Malaysia.Turut berangkat, Tunku Ampuan Besar Negeri Sembilan Tuanku Aishah Rohani Binti Almarhum Tengku Besar Mahmud.

(Tan Sri Dr. Noor Hisham Abdullah menerima anugerah tersebut daripada Presiden RCSEd, Michael Griffin/FB Istana Negara)


25,136 usahawan terima manfaat PEDi di seluruh negara

BALIK PULAU, 25 September- Seramai 25,136 usahawan menerima manfaat daripada penubuhan Pusat Ekonomi Digital Keluarga Malaysia (PEDi) yang terdapat diseluruh negara.Ketua Setiausaha Kementerian Komunikasi dan Multimedia Malaysia, Datuk Seri Mohammad Mentek berkata, setakat ini terdapat 1.25 juta pengguna yang memanfaatkan lebih 911 buah PEDi dalam meningkatkan perniagaan. Beliau berkata, PEDi dapat membimbing usahawan mikro untuk menggunakan teknologi digital bagi menggiatkan lagi transformasi pendigitalan perniagaan seterusnya meningkatkan pendapatan."Kebergantungan kepada platform e-dagang ini adalah merupakan satu tuntutan buat masa ini khususnya kepada usahawan itu sendiri jadi peranan PEDi amat penting.Sebab itulah program PEDi ini kita akan teruskan dan memang hasrat kementerian untuk kita membina lebih banyak PEDi khususnya di Dewan Undangan Negeri (DUN) yang belum ada kemudahan PEDi," katanya ketika melawat PEDi Taman Prestij 11 di sini.

(Datuk Seri Mohammad Mentek, Ketua Setiausaha Kementerian Komunikasi dan Multimedia Malaysia)

Di Pulau Pinang, terdapat tiga PEDi yang telah beroperasi dan jumlah itu dijangka akan di tambah pada tahun hadapan."Ada cadangan untuk kita tambah dalam lingkungan 38 dan kita akan mula pada tahun hadapan dengan kerjasama melalui pihak Suruhanjaya Komunikasi dan Multimedia Malaysia (MCMC) sebab sekarang ini PEDi terletak di bawah tanggungjawab MCMC," katanya lagi.


Jawatankuasa masjid, surau disaran tubuh gerakan koperasi

SUNGAI BULOH, 25 September- Jawatankuasa masjid dan surau di seluruh negara disaran menubuhkan koperasi masjid di kariah masing-masing dalam usaha memperkasa pembangunan ekonomi masyarakat setempat.Presiden Angkatan Koperasi Kebangsaan Malaysia Berhad (ANGKASA), Datuk Seri Dr. Abdul Fattah Abdullah berkata, sehingga kini terdapat kira-kira 500 buah masjid dan surau sudah mempunyai gerakan koperasi.Bagaimanapun jumlah itu masih sedikit jika dibandingkan dengan 6,300 masjid dan 4,000 surau yang dilihat berpotensi untuk menubuhkan koperasi.Jelas beliau, usaha berkenaan penting bagi mengimarahkan fungsi masjid sebagai sebuah platform penjanaan ekonomi dan aktiviti masyarakat selain menjadi tempat beribadah."Dari segi ANGKASA sendiri, kami akan memberikan sumbangan kewangan kepada koperasi masjid yang baru ditubuhkan sahaja.Saya juga dah memaklumkan penaja penubuhan koperasi supaya jangan pakai duit masjid sebab lain, ini entiti yang berbeza dan kita tak nak ia disamakan kerana itu hak masjid," ujarnya selepas merasmikan Karnival Jualan Keluarga Malaysia dan Sukan Perpaduan Ummah Saujana Utama di sini.

(Datuk Seri Dr. Abdul Fattah Abdullah, Presiden ANGKASA)

Pada majlis tersebut, beliau turut menyerahkan sumbangan barangan asas di bawah Projek Barang Asas 100 (BA100) kepada 50 penerima warga asnaf setempat.Tambah Datuk Seri Dr. Abdul Fattah, ANGKASA memperuntukkan sebanyak RM500 kepada koperasi kariah masjid melaksanakan mesyuarat agung buat permulaan.


Pengiktirafan Sarawak Delta Geopark lonjak sektor pelancongan di bumi kenyalang

KUCHING, 25 September - Pengiktirafan Sarawak Delta Geopark (SDGp) sebagai Geopark Kebangsaan bakal merancakkan lagi industri pelancongan di bumi kenyalang.Selain memelihara khazanah alam semulajadi ia juga berupaya memacu pembangunan sosioekonomi penduduk setempat.Timbalan Menteri Perancangan Bandar, Pentadbiran Tanah dan Alam Sekitar Sarawak, Datu Len Talif Salleh optimis, pengurusan yang baik perlu untuk menjalankan aktiviti pembangunan di lokasi berkenaan.Justeru, beliau yang juga Pengerusi Jawatankuasa Pemandu SDGp berharap, kerajaan persekutuan dapat menyalur peruntukan sewajarnya untuk membantu mengekalkan pengiktirafan tersebut.

"Setakat ini, kerajaan negeri telah meluluskan peruntukan RM2.045 juta untuk melaksanakan inisiatif bersesuaian bagi tempoh dua tahun," katanya ketika berucap pada Majlis Pemashyuran SDGp di Kampung Budaya Sarawak, Santubong, Kuching, yang dilancarkan Premier Sarawak, Tan Sri Abang Johari Tun Openg, semalam. SDGp merupakan geopark pertama di Sarawak dan yang ke enam di Malaysia.  Berkeluasan 311,246 hektar ia meliputi kawasan daratan dan air mewakili kesatuan warisan geologi, biologi dan budaya istimewa. Jabatan Hutan Sarawak dilantik sebagai agensi tumpuan bagi memastikan pelaksanaan aktivitinya selaras garis panduan geopark agar status geopark kebangsaan dapat dikekalkan.


Banjir kilat : Dua PPS dibuka di Batu Pahat susulan hujan lebat, air pasang

JOHOR, 25 September- Dua Pusat Pemindahan Sementara (PPS) dibuka di Batu Pahat selepas beberapa kawasan dilanda banjir kilat akibat hujan lebat dan pertembungan air pasang sejak awal pagi tadi.PPS di Sekolah Agama Seri Bengkal menempatkan 29 penduduk daripada 11 keluarga terjejas dari Kampung Seri Bengkal.Manakala jumlah penduduk terjejas dari Kampung Bintang Peserai yang dipindahkan ke PPS Sekolah Kebangsaan Peserai sedang dikemaskini.

(Anggota APM membantu memindahkan penduduk terjejas banjir ke PPS)

Menerusi kenyataan Angkatan Pertahanan Awam (APM) negeri, banjir kilat di 10 kawasan di Johor Bahru pula sudah surut, namun pemantauan berterusan dibuat.Sementara itu, beberapa rumah di Kampung Sungai Naga, Ayer Baloi dan Parit Haji Omar di Pontian serta Kampung Parit Jamil dan Sabah Awor di Muar terjejas akibat ribut.

(Salah sebuah kediaman yang rosak akibat ribut di Muar)


MH17: Tindakan susulan dibuat selepas keputusan mahkamah Belanda- PM

(Datuk Seri Ismail Sabri dalam pertemuan dengan Perdana Menteri Belanda, Mark Rutte di ibu pejabat PBB di New York)

NEW YORK, 25 September- Sebarang tindakan susulan berhubung kes penembakan jatuh pesawat MH17 hanya akan dibuat selepas mahkamah Belanda mengeluarkan keputusan mengenainya November ini.  Perdana Menteri, Datuk Seri Ismail Sabri Yaakob berkata dalam pertemuan dengan rakan sejawatannya, Mark Rutte, beliau menyuarakan pendirian negara yang mahu adil kepada semua pihak terlibat. "Kes ini telah pun berada di peringkat mahkamah dan keputusan pada November ini, kita akan sama-sama tunggu keputusannya. Apa-apa tindakan akan kita buat selepas keputusan mahkamah sebab MH17 ini libatkan ramai rakyat Belanda dan libatkan Malaysia," katanya.Kedua-dua pemimpin bertemu di ibu pejabat PBB sempena Perhimpunan Agung badan dunia itu di New York.  Mahkamah Daerah The Hague akan memutuskan perbicaraan MH17 pada 17 November depan.

(Bangkai pesawat MH17 yang mengorbankan 298 orang dalam penerbangan dari Amsterdam ke Kuala Lumpur pada 17 Julai 2014/ BERNAMA)

Empat individu menghadapi 298 pertuduhan membunuh kerana peranan mereka menjatuhkan penerbangan yang dalam perjalanan dari Amsterdam ke Kuala Lumpur pada 17 Julai 2014.  Selain MH17, kedua-dua Perdana Menteri turut membincangkan isu keselamatan antarabangsa, inflasi global dan konflik di Ukraine.  Hubungan dua hala Malaysia-Belanda akan diperkukuh meliputi bidang perdagangan, pertanian, dan pengurangan risiko bencana.


WPD 2022: Manfaatkan kepakaran ahli farmasi dalam penjagaan kesihatan

KUALA LUMPUR, 25 September - Persatuan Farmasi Malaysia (MPS) mengajak seluruh rakyat memanfaatkan kepakaran ahli farmasi dalam bidang ubat-ubatan di negara ini untuk penjagaan kesihatan mereka.Presiden MPS, Amhari Buang berkata selari dengan moto persatuan itu Berkhidmat Untuk Kesihatan Rakyat, masyarakat juga diingatkan supaya meningkatkan penjagaan kendiri dalam perjalanan ke fasa endemik pada masa ini.

“Justeru, ahli farmasi sentiasa bersedia untuk meningkatkan kecelikan anggota masyarakat dalam aspek kesihatan dan ubat-ubatan. Ini dapat melahirkan masyarakat yang sihat dan produktif demi kepentingan negara,” katanya dalam kenyataan sempena Hari Farmasi Sedunia 2022 (WPD 2022) yang disambut hari ini.Mengenai sambutan hari farmasi sedunia tahun ini dengan tema ‘Farmasi Bersatu Bertindak untuk Dunia yang Lebih Sihat’, Amhari berkata ia bagi mengktiraf sumbangan ahli farmasi sama ada dalam sektor awam mahupun swasta untuk kesihatan sejagat termasuk ketika panularan pandemik COVID-19.Sebagai contoh, katanya di Malaysia ahli farmasi telah memainkan peranan sangat penting dalam Program Imunisasi COVID-19 Kebangsaan (PICK) terutama dalam aspek regulatori, logistik dan pemberian vaksin di pusat pemberian vaksin berskala besar.“Ternyata kejayaan negara dalam PICK ini telah membantu negara dalam perjalanan ke fasa endemik wabak tersebut. Ini diakui oleh Pertubuhan Kesihatan Sedunia (WHO),” katanya.Menurut Amhari, sumbangan ahli farmasi dalam aspek seperti promotif, pencegahan, kuratif, pemulihan dan paliatif sangat signifikan bagi membina kesihatan di semua peringkat termasuk hingga ke peringkat kesihatan global.“Selain daripada peranan biasa ini, ahli farmasi juga telah menyediakan perkhidmatan tambah nilai yang berinovasi seperti e-farmasi, penghantaran ubat ke rumah dan tele-farmasi. Semua usaha ini adalah untuk meningkatkan tahap kesihatan rakyat di Malaysia,” katanya.WPD 2022 disambut di seluruh dunia pada 25 September setiap tahun dan MPS telah memulakan sambutan ini di peringkat nasional pada 2014.-BERNAMA


Konsert KLfm antara tarikan pengunjung ke Karnival Putrajaya 2022

PUTRAJAYA, 25 September- Konsert KLfm @ Karnival Putrajaya yang berlangsung malam tadi menjadi antara tarikan pengunjung ke Karnival Putrajaya 2022.Berkonsepkan 'Hiburan Bermaklumat', ia merupakan salah satu inisiatif bagi mendekatkan pendengar dengan para penyampai stesen radio KLfm.Pengurusnya, Noorliza Nordin berkata, penganjuran konsert tersebut turut memperkukuh hubungan antara KLfm dan Perbadanan Putrajaya."Istimewanya pada malam ini kami bawa semua penyampai radio KLfm, sesuatu yang jarang-jarang berlaku, hanya penyampai radio bertugas sahaja berada di konti.Kalau dilihat sambutan malam ini memang sangat meriah, ramai yang hadir, kami tampilkan artis terkenal antaranya Haqiem Rusli, Floor 88, Rahmat Mega, Datin Alyah dan Sarah Suhairi," katanya.

(Haqiem Rusli antara artis yang membuat persembahan pada Konsert KLfm @ Karnival Putrajaya)

Sementara itu, menurut Pengarah Bahagian Perkhidmatan Komuniti & Sukan, Perbadanan Putrajaya, Rosli Abd Talib pula, karnival tersebut menawarkan 55 aktiviti menarik buat pengunjung termasuk Bazar Usahawan, persembahan kebudayaan serta Karnival Pendidikan dan Kerjaya. Selain, cabutan bertuah 300 hadiah berjumlah lebih RM100,000."Pengunjung-pengunjung dihidangkan dengan pelbagai acara antaranya senamrobik, kami ada program langkah ceria yang akan diteruskan.Kami juga ada gerai-gerai jualan usahawan dari Putrajaya dan luar Putrajaya, terdapat hampir 92 reruai pameran dan jualan dibuka, jadi kami jemput orang ramai untuk terus hadir ke karnival ini," katanya.Karnival Putrajaya 2022 yang berakhir hari ini masih dibuka kepada pengunjung sehingga pukul 5.00 petang ini.


K-KOMM akan hidupkan kembali warisan telah pupus

GEORGE TOWN, 25 September - Kementerian Komunikasi dan Multimedia (K-KOMM) akan menghidupkan kembali warisan dan kebudayaan yang telah pupus dalam usaha memupuk seni warisan serta industri kreatif negara.Timbalan Menteri Komunikasi dan Multimedia, Datuk Zahidi Zainul Abidin berkata pihaknya akan pergi ke setiap negeri untuk melihat serta mengenal pasti warisan atau kebudayaan yang telah pupus dan menjalankan usaha menghidupkannya semula.

"K-KOMM dapat tahu sesetengah aktiviti warisan dan kebudayaan di beberapa negeri telah pupus jadi kita hendak pergi ke tiap-tiap negeri dan lihat macam mana nak buat supaya warisan dapat dihidupkan kembali, kita akan panggil balik bakat-bakat (warisan dan kebudayaan) tersebut."Macam contoh di Terengganu, ada satu warisan yang dah mati (pupus)...saya tak ingat namanya namun kita sedang usahakannya (hidupkan kembali) dan di Perlis kami hidupkan kembali ‘Awang Batil’ untuk tunjukkan seni kebudayaan kita," katanya kepada pemberita di sini malam tadi.Beliau ditemui selepas Pertandingan Akhir Jaguh Boria anjuran Jabatan Penyiaran Malaysia di Dewan Budaya, Universiti Sains Malaysia (USM) di sini yang turut dihadiri Ketua Setiausaha K-KOMM Datuk Seri Mohammad Mentek.Zahidi berkata usaha mengembalikan warisan dan kebudayaan yang telah pupus itu penting untuk menjadikan industri kreatif negara sebagai sebahagian penyumbang utama kepada Keluaran Dalam Negara Kasar (KDNK) negara,"Mungkin ke depan kita akan cari bajet dan sedikit peruntukan untuk tiap-tiap negeri dapat hidupkan kembali warisan dan kebudayaan yang pupus. K-KOMM akan bekerjasama dengan Kementerian Pelancongan, Seni dan Budaya (MOTAC) berhubung perkara tersebut. Kita akan tunjukkan kepada orang ramai terutama pelancong luar yang Malaysia kaya dengan kebudayaan," katanya.


60 fakir miskin, penoreh getah terima sumbangan barangan keperluan

KUALA NERANG, 25 September- 60 fakir miskin dan golongan memerlukan termasuk penoreh getah di Kampung Belimbing menerima sumbangan barangan keperluan.Sumbangan daripada mahasiswa Universiti Utara Malaysia (UUM) dan golongan belia daerah Padang Terap itu disampaikan Dekan Hal Ehwal Pelajar UUM, Dr Kamarul Azman Khamis.Menurut Dr. Kamarul Azman, kesemua penerima merupakan mereka yang paling terkesan dengan peningkatan kos sara hidup ketika ini.Malah, keadaan cuaca tidak menentu dan hujan berterusan menyebabkan penoreh getah di kawasan tersebut terjejas sumber pendapatan."Ini merupakan keprihatinan mahasiswa kepada masyarakat, cakna mahasiswa kepada golongan yang memerlukan, mudah-mudahan program ini akan berterusan bukan sahaja di UUM.Kita juga mengharapkan mana-mana sahaja universiti, Badan Bukan Kerajaan (NGO) supaya melakukan khidmat masyarakat ini di mana kita menyantuni golongan yang tua, muda kerana mereka ini lebih memerlukan keprihatinan," katanya selepas menyampaikan sumbangan di sini.

(Dr. Kamarul Azman menyampaikan sumbangan kepada salah seorang penerima di surau Kampung Belimbing di sini)

Selain sumbangan, turut diadakan aktiviti gotong-royong melibatkan mahasiswa UUM bersama Pejabat Belia dan Rakan Muda Daerah Padang Terap di sekitar kawasan tersebut.


38 pekerja kilang cedera bas jatuh tebing

(Keadaan bas kilang yang membawa 38 pekerja kilang yang menggelungsur ke bawah tebing dalam satu kejadian di Jalan Simpang Gading-Kesang Pajak/BERNAMA)

ALOR GAJAH, 25 September- Sebanyak 38 pekerja sebuah kilang di Batu Berendam, berdepan detik cemas selepas bas dinaiki mereka menggelungsur ke bawah tebing dalam satu kejadian di Jalan Simpang Gading-Kesang Pajak, di sini, pada malam Sabtu.Pengarah Jabatan Bomba dan Penyelamat Malaysia (JBPM) Melaka, Abu Bakar Katain, berkata 13 mangsa termasuk pemandu yang cedera agak parah dihantar ke Hospital Jasin untuk menerima rawatan manakala bakinya dihantar ke klinik berdekatan.Katanya, mangsa membabitkan warga Nepal dan Myanmar manakala pemandu pula rakyat tempatan, berusia antara 20-an dan 30-an.Menurutnya, pihaknya menerima panggilan pada jam 7.57 malam dan tiba di tempat kejadian 10 minit kemudian.

"Siasatan awal mendapati bas berkenaan baru tiba di asrama pekerja sebelum kenderaan itu menggelusur sejauh 150 meter ke bawah tebing berketinggian kira-kira 50 meter dari jalan raya, dipercayai akibat kegagalan brek."Bas tersebut kemudiannya tersangkut di pokok di bawah tebing berkenaan dan mangsa dikeluarkan menerusi tingkap kenderaan yang pecah oleh orang awam dan pegawai serta anggota bomba," katanya ketika ditemui pemberita di tempat kejadian di sini." Seramai 27 pegawai dan anggota bomba dari Balai Bomba dan Penyelamat (BBP) Ayer Keroh, Jasin Bistari dan Alor Gajah terlibat dalam operasi menyelamat yang memakan masa selama 45 minit," katanya. -BERNAMA


KP Kesihatan terima satu lagi pengiktirafan antarabangsa

EDINBURGH, 24 September- Ketua Pengarah Kesihatan, Tan Sri Dr. Noor Hisham Abdullah menerima Pingat Antarabangsa Tahun 2021 daripada Royal College of Surgeons, Edinburgh, Scotland.Selain mengiktiraf sumbangan dalam bidang pembedahan, pingat tersebut juga mengiktiraf usaha dan dedikasi Dr. Noor Hisham kepada kesihatan global. Beliau yang juga penerima Fellowship Ad Hominem kolej tersebut pada 2018 berkata, Malaysia kini berupaya memainkan peranan sebagai hab latihan pakar bedah serantau. "Kita telah adakan contohnya kluster hospital, pembedahan global dalam usaha meningkatkan lagi pakar-pakar di negara kita. Negara kita akan menjadi model kepada negara lain bagaimana kita nak melatih pakar-pakat dan juga sistem yang kita guna pakai dapat membantu dalam perkhidmatan pembedahan di pedalaman," kata beliau di sini.Yang di-Pertuan Besar Negeri Sembilan, Tuanku Muhriz Ibni Almarhum Tuanku Munawir berkenan berangkat ke majlis penganugerahan tersebut diiringi Tunku Ampuan Besar Negeri Sembilan, Tuanku Aishah Rohani Tengku Besar Mahmud.

(Tan Sri Dr. Noor Hisham menerima Pingat Antarabangsa Tahun 2021 oleh Royal College of Surgeons, Edinburgh, Scotland)


Keunikan negeri Melaka di bawa melalui Festival Gegau Melaka @ Muzium Negara

KUALA LUMPUR, 24 September- Produk Kebudayaan dan Pelancongan negeri Melaka di bawa ke ibu negara melalui Festival Gegau Melaka @ Muzium Negara.Festival yang bermula sejak semalam di perkarangan Muzium Negara memberi peluang pengunjung tempatan dan luar negara mengenali lebih dekat keunikan negeri bersejarah ini.

(Exco Pelancongan, Warisan dan Kebudayaan Negeri Melaka, Datuk Muhammad Jailani Khamis)

Festival Gegau Melaka @ Muzium Negara hari ini dirasmikan Exco Pelancongan, Warisan dan Kebudayaan Negeri Melaka, Datuk Muhammad Jailani Khamis."Tujuan kita satu tentang pendedahan budaya bangsa, kedua ialah kulinari atau masakan, ketiga ialah pakaian dan lain-lain lagi, dan saya lihat muzium negara ni boleh jadi satu hotspot bagi membangkitkan rasa sayang kepada budaya, bangsa dan juga kesenian negara," katanya di sini.Festival dianjur Kerajaan Negeri Melaka melalui Institut Warisan Melaka dan Persatuan Dondang Sayang Negeri Melaka dengan kerjasama Kementerian Pelancongan, Seni dan Budaya.Berlangsung selama tiga hari, bermula pukul 9 pagi hingga 5 petang, Festival Gegau Melaka menyajikan pameran kebudayaan, jualan kraftangan, jualan pakej pelancongan, demonstrasi masakan tradisional seperti dodol dan asam pedas serta penganjuran pertandingan kebudayaan.


Lebih RM30 juta pembiayaan diluluskan menerusi Program Biaya Usahawan 2022

KUALA LUMPUR, 24 September- Program Biaya Usahawan 2022, platform bimbingan dan bantuan kewangan usahawan perusahaan mikro, kecil dan sederhana (PMKS) berjaya menarik seramai 3,100 pengunjung sepanjang dua hari penganjurannya.Menurut Menteri Pembangunan Usahawan dan Koperasi (KUSKOP), Tan Sri Noh Omar, program pertama kali diadakan itu mendedahkan usahawan yang hadir kepada peluang-peluang pembiayaan yang disediakan."Mereka hadir untuk mendengar peluang pembiayaan yang ada bukan saja bawah KUSKOP, tapi juga daripada bank-bank termasuk Bank Negara, bank swasta pun ada dan daripada agensi-agensi lain. "Lebih kurang 50 agensi menawarkan pembiayaan dan setakat ini kita menarik 3,100 pengunjung dan potensi pembiayaan yang telah diluluskan berjumlah RM31.6 juta," kata Noh di Majlis Perasmian Penutupan Program Biaya Usahawan 2022 di Pusat Konvensyen Kuala Lumpur (KLCC). Program itu dianjurkan selama dua hari bermula semalam dengan kerjasama Bank Negara Malaysia, Suruhanjaya Sekuriti Malaysia, Agensi Kaunseling dan Pengurusan Kredit dan Persatuan Institusi Perbankan dan Kewangan Islam Malaysia (AIBIM).

(Tan Sri Noh berkata lebih RM30 juta pembiayaan diluluskan menerusi Program Biaya Usahawan 2022)


Kebolehpasaran graduan Kolej Komuniti Malaysia meningkat

KUBANG KERIAN, 24 September- Kolej Komuniti Malaysia terus mempergiat bentuk kerjasama antara industri dalam memastikan graduan yang dihasilkan menepati keperluan semasa industri.Pengarah Urusan Ekspres Perdana, Laili Ismail berkata, kebolehpasaran graduan lepasan Kolej Komuniti Malaysia adalah sebanyak 94.8% pada tahun 2021.

(Pengarah Urusan Ekspres Perdana, Laili Ismail)

Menurut beliau, penglibatan industri untuk merangka kurikulum pengajian, mengadakan Program Sangkutan Industri pelajar (SIP) dan pengiktirafan sijil professional oleh industri merupakan langkah yang bijak.Jaringan kolaborasi strategik itu bukan sahaja memperkasakan program dan mempersiapkan graduan dengan pengalaman sebenar alam pekerjaan, tetapi dapat menghasilkan graduan berkualiti, berdaya saing, holistik serta berkemahiran yang mampu menembusi pasaran kerja global.Beliau berkata demikian menerusi kenyataan media yang dikeluarkan hari ini sempena Majlis Konvokesyen Kolej Komuniti Negeri Kelantan dan Terengganu Tahun 2022 di Dewan Utama USM Kubang Kerian, Kelantan.Majlis tersebut dihadiri oleh seramai 699 graduan terdiri daripada lulusan Diploma dan Sijil dari Kolej Komuniti Negeri Kelantan dan Terengganu.Antaranya, Kolej Komuniti Pasir Mas, Kolej Komuniti Jeli di Kelantan manakala Kolej Komuniti di Terengganu termasuk, Besut dan Kemaman.Mengulas lanjut, beliau berkata, dari aspek keusahawanan, Kolej Komuniti Kelantan dan Terengganu turut berjaya melahirkan usahawan yang mampu menjana pendapatan mencecah lima angka dan mewujudkan peluang pekerjaan kepada individu lain.


PJMKM 2.0 di Melaka: FAMA sasar nilai jualan kasar RM10 juta

LENDU, 24 September- Lembaga Pemasaran Pertanian Persekutuan (FAMA) menyasarkan nilai jualan kasar RM10 juta bagi Program Jualan Murah Keluarga Malaysia (PJMKM) 2.0 di Melaka yang bermula 20 Ogos lalu hingga 31 Disember.  Timbalan Ketua Pengarah (Operasi) FAMA, Abdul Rashid Bahri berkata, program itu menawarkan pengurangan harga barangan makanan di 28 Dewan Undangan Negeri (DUN) Melaka yang diadakan dua kali sebulan atau digalakkan pada setiap minggu di premis terpilih tertakluk pada kesesuaian penganjur tempatan dan agensi pelaksana. Katanya, setakat minggu lepas nilai jualan PJMKM 2.0 di Melaka telah mencecah lebih RM2.75 juta. Program seperti ini telah memberi manfaat kepada 91,981 orang dengan jumlah subsidi sebanyak RM555,920.

(Abdul Rashid berkata FAMAmenyasarkan nilai jualan kasar RM10 juta bagi Program Jualan Murah Keluarga Malaysia)

“Kita sasarkan sepuluh jutalah kita berharap akan dicapai sebab kita berpandangan apa yang kerajaan bagi adalah sebahagian daripada tawaran yang boleh dibuat oleh kedai tersebut. Maknanya kedai boleh tawarkan yang lain dan DUN juga boleh tambah, boleh membagi produk yang lain untuk jualan yang sama. Jadi sasaran itu boleh dicapai dengan agak mudahlah kalau sama-sama bekerja.” kata Abdul Rashid selepas perasmian PJMKM 2.0 oleh Ketua Menteri Negeri, Datuk Seri Sulaiman di sini.Dalam menhadapi Monsun Timur Laut (MTL), Abdul Rashid berkata pihak FAMA bekerjasama dengan agensi pengeluar berkaitan dengan menyimpan sebahagian sayur-sayuran jenis tidak berdaun dan tahan lama seperti kobis dan labu.  Beliau menjangkakan terdapat peningkatan harga sayur berikutan MTL.


888 notis saman dikeluarkan JPJ Negeri Sembilan

NEGERI SEMBILAN, 24 September- Jabatan Pengangkutan Jalan Negeri Sembilan (JPJ) mengeluarkan 888 notis saman membabitkan pelbagai kesalahan sepanjang pelaksanaan Op Lejang yang bermula yang bermula sejak 1 Ogos lalu sehingga kini. Pengarah JPJ Negeri Sembilan, Hanif Yusabra Yusuf berkata, sebanyak 3,922 motosikal telah diperiksa sepanjang op itu dijalankan dan 393 motosikal telah diambil tindakan.

(JPJ memeriksa motosikal di Lebuh Raya Port Dickson-Seremban)

"Antara kesalahan yang dikesan pihak oleh pihak jpj sepanjang operasi yang berlangsung ini ialah jumlah kenderaan yang diperiksa ialah sebanyak 3922 kenderaan diambil tindakan ialah sebayak 393 tindakan diambil jumlah kes sebanyak 1011 kes saman yang dikeluarkan oleh JPJ Negeri Sembilan adalah 888 saman," katanya dalam Operasi Khas Motosikal (Op Lejang) di Lebuh Raya Port Dickson-Seremban. Tegasnya, JPJ Negeri Sembilan sentisa memandang serius terhadap kesalahan melibatkan penunggang dan pemilik motosikal yang melakukan kesalahan dan memberi risiko kepada pengguna jalan raya yang lain.


Geran Sepadan Sektor Pelancongan : 141 permohonan diluluskan MOTAC

SARAWAK, 24 September- Kementerian Pelancongan Seni dan Budaya (MOTAC) telah meluluskan sebanyak 141 permohonan Geran Sepadan Sektor Pelancongan bernilai RM20.5 juta,setakat ini.Menterinya Datuk Seri Nancy Shukri berkata manakala bagi Geran Sepadan Sektor Kebudayaan pula sejumlah 167 permohonan diterima bernilai RM20.75 juta.

(Menteri Pelancongan, Seni dan Budaya, Datuk Seri Nancy Shukri)

"Sebanyak 23 acara dan program pelancongan dengan nilai RM1 juta dan juga 29 acara dan Program Voluntourism di seluruh negara, masih banyak yang memohon tetapi geran tahun ni sudah dipakai sepenuhnya harap sabar tunggu tahun depan," katanya di sini.

Dato' Sri Nancy yakin dengan dengan bantuan kewangan kepada penggiat industri MOTAC ini mampu merancakkan kembali sektor ekonomi pelancongan, seni, dan budaya.  Jelasnya penganjuran acara, program atau aktiviti bagi pelancongan domestik mahupun antarabangsa merupakan pencetus paling segera yang mampu merancakkan kembali sektor tersebut.  Beliau berucap demikian pada Majlis Pelancaran Logo Baharu Voluntourism di Padang Sentral Simunjan bersempena Fiesta Pelancongan dan Budaya@Simunjan.  Menurut Datuk Seri Nancy seramai 14,165 sukarelawan telah berdaftar di bawah Program Voluntourism meliputi pelbagai peringkat umur dan latar belakang.  Mengulas lanjut katanya sebanyak 29 program berkaitan Voluntourism berjaya dilaksanakan di seluruh negara.  Ia melibatkan 2,251 sukarelawan yang terdiri daripada kalangan pelajar-pelajar sekolah, institut pengajian tinggi awam dan swasta, industri pelancongan, badan bukan Kerajaan dan orang awam.  Sementara itu, MOTAC juga mengadakan Projek Seni Awam melalui agensinya iaitu Balai Seni Negara, yang mana sebanyak tiga buah karya seni awam telah dibangunkan oleh pelukis tempatan bersama sukarelawan voluntourism iaitu pemasangan instalasi gegantung payung tiga warna iaitu merah, kuning dan hitam bagi mewakili warna bendera Negeri Sarawak, arca awam berbentuk udang galah hasil dari bahan kitar semula dan logam terpakai serta lukisan 3D berkonsepkan pengangkutan arang batu.  Program Voluntourism ini dibahagikan kepada tiga teras utama iaitu Voluntourism melibatkan sukarelawan dalam penganjuran acara pelancongan, Voluntutoring perkongsian pengetahuan dan pengalaman bersama masyarakat umum tentang perkhidmatan dan hospitaliti serta Volunsharing iaitu berkongsi dan menyebarkan pengalaman melaksanakan aktiviti-aktiviti Voluntourism melalui pelbagai platform termasuk media sosial.


Konsep Keluarga Dunia tuntut keharmonian sejagat

(Datuk Seri Ismail Sabri berucap menyampaikan Kenyataan Negara dalam Bahasa Melayu di Perhimpunan Agung Pertubuhan Bangsa-Bangsa Bersatu (UNGA) ke-77/BERNAMA)

KUALA LUMPUR, 24 September- Pelaksanaan konsep 'Keluarga Dunia' menuntut keharmonian sejagat.Menurut Geostrategis, Profesor. Dr. Azmi Hassan pengenalan konsep itu berupaya meredakan situasi konflik global kini dengan amalan komunikasi terbuka. Konsep multilateral diterapkan itu juga senada pendirian Malaysia yang tidak setuju dengan tindakan pengasingan mana-mana negara dalam keanggotaan PBB. "Dengan Keluarga Dunia konsep multilateral Pertubuhan Bangsa Bersatu, konflik global perang Ukraine umpamanya maka ada logik konsep Keluarga Dunia ini kerana tidak boleh dibuat keputusan secara unilateral. Perlu ada perbincangan, pintu komunikasi perlu dibuka memberi pertolongan bagi mereka yang memerlukan," kata Azmi kepada RTM.

(Azmi berkata konsep Keluarga Dunia tuntut keharmonian sejagat)


Program Semarak Uniti Keluarga Malaysia:Pupuk persefahaman dan muhibah masyarakat pelbagai kaum

SARAWAK, 24 September- Program Semarak Uniti Keluarga Malaysia merupakan inisiatif terbaharu Kementerian Perpaduan Negara untuk memupuk semangat persefahaman dan muhibah antara masyarakat pelbagai kaum di negara ini ke arah merealisasikan Aspirasi Keluarga Malaysia yang dicetuskan Perdana Menteri. Menteri Perpaduan Negara, Halimah Mohamed Sadique berkata program ini juga merupakan usaha kementerian untuk memperbanyak dan mempelbagaikan program-program yang dapat memupuk keharmonian masyarakat melalui Detik-Detik Perpaduan.

(Menteri Perpaduan Negara, Halimah Mohamed Sadique)

Katanya aktiviti-aktiviti yang dianjurkan sebagai pengisian program ini boleh menjadi Tapak lntegrasi bagi memperkukuhkan ikatan perpaduan dan semangat muhibah dalam kalangan Keluarga Malaysia.  Beliau berkata demikian pada Program Semarak Uniti Keluarga Malaysia di Kampung Kuala Sibuti Miri.  Pada majlis tersebut beliau menyempurnakan simbolik penyerahan peralatan bagi Gerak Kerja Kawasan Rukun Tetangga (KRT) Bersih dan Indah kepada lima KRT di daerah Subis.  Manakala seramai 75 keluarga menerima sumbangan RT Cares.


Program Jembe Tranung Kita, ketengahkan produk pelancongan komuniti

TERENGGANU, 24 September- Program RTM SPM @Jembe Tranung Kite di Kalang Warisan Pulau Manis Kuala Terengganu mencatatkan hampir 6,000 pengunjung sejak penganjurannya semalam.  Pemilihan lokasi kali ini bertujuan mengetengahkan produk pelancongan berasaskan komuniti di Terengganu.

(Pengerusi Jawatankuasa Insan Dakwah dan Penerangan Negeri, Md Nor Hamzah)

Pengerusi Jawatankuasa Insan Dakwah dan Penerangan Negeri, Md Nor Hamzah memberi respons positif terhadap program anjuran RTM itu. "Program seumpama ini dapat mengeratkan hubungan antara kerajaan negeri dan rakyat, tahniah dan terima kasih saya ucapkan pada RTM dan penganjur," katanya di sini. Sementara itu, Ketua Pengarah Penyiaran Datuk Che Roslan Che Daud dalam ucapannya berkata Terengganu adalah lokasi ketiga penganjuran seumpama itu selepas Kelantan dan Pahang.  Pendekatan menerusi program turun padang itu mampu memasyarakatkan RTM antara penyampai dan penonton.  Pelbagai program diadakan sejak dianjurkan semalam.  Kemuncak program, kenduri rakyat yang dimasak secara bergotong royong bersama penduduk setempat.


RTM Terengganu, AKPK kerjasama dalam program CSR Ziarah Kasih

TERENGGANU, 24 September- Sempena Program Jembe Tranung Kite yang berlangsung di Kalang Warisan, Pulau Manis Serada selama dua hari yang berakhir hari ini.   Jabatan Penyiaran Terengganu bersama Agensi Kaunseling dan Pengurusan Kredit-AKPK bersama mengadakan program Tanggungjawab Sosial Korporat-CSR Ziarah Kasih dan kunjungan ke atas empat kediaman terpilih melibatkan warga emas dan pesakit kronik di sekitar kawasan kampung Tok Ku Pulau Manis dan Kampung Tiruk.

(Penerbit Program Ziarah Kasih, Azra Fiza Ahmad)

Jelas Penerbit Program Ziarah Kasih, Azra Fiza Ahmad, kunjungan keatas keempat-empat kediaman itu diadakan pada sebelah petang hari kedua bagi menghulurkan sumbangan serta keperluan yang diperlukan mereka."Program CSR adalah untuk menyantuni mereka, supaya mereka rasa didekati, sesuai dengan program yang kami adakan sepanjang dua hari di sini,adalah untuk dekat dengan komuniti," katanya semasa menziarah rumah penduduk yang memerlukan bantuan.Sebelum ini pihaknya telahpun membuat tinjauan berkenaan keperluan mereka, bukan sahaja dari kewangan tetapi juga ada diantara mereka yang memerlukan sumbangan barangan seperti lampin pakai buang, tongkat, kamkoder MyTV dan almari pakaian. Kunjungan rombongan ini diketuai Pengarah Penyiaran Terengganu, Sabri Mansor bersama Ketua cawangan AKPK Kuala Terengganu Junainah Ahmad Esa.  Turut hadir Timbalan Pengarah Jabatan Penyiaran Pahang, Rida Suzirawati Muda dan Wakil syarikat pemasangan MyTV Mohd Iskandar Ali.


TANJUNG SEPAT, 24 September- Sebanyak 781 kilogram sampah dikumpulkan dalam Program CSR Beach Cleanup anjuran Jabatan Laut Malaysia di Pantai Cunang, di sini.Ketua Pengarah Jabatan Laut, Datuk Baharin Abdul Hamid berkata, program itu dianjurkan dengan kerjasama Lembaga Dius Api (LDA) bersempena Hari Pembersihan Pantai Sedunia 2022.Ia merupakan program tahunan yang dilaksana pihaknya sejak 2019.Program CSR itu merupakan sebahagian inisiatif pihaknya dalam menjaga kebersihan pantai selain menyumbang kepada keseimbangan ekosistem kawasan sekitar.

(Baharin berkata Lebih 780 kilogram sampah dikumpulkan dalam program pembersihan Pantai Cunang)

"Aktiviti pada hari ini dianjurkan Jabatan Laut Malaysia melalui Institut Latihan Pengangkutan Laut (MATRAIN) yang berlokasi di Pulau Indah. Jadi hari ini kita telah mengumpul seramai lebih 120 orang sukarelawan untuk kita sama-sama membuat kerja pembersihan di Pantai Cunang ini," katanya ketika ditemui RTM pada program tersebut.Tambahnya, para sukarelawan yang hadir terdiri daripada wakil agensi kerajaan pusat dan tempatan selain penyertaan Persatuan Pemilik-pemilik Kapal Malaysia dan Komuniti Orang Asli Mah Meri.Kesemua sampah yang dikutip akan diasingkan terlebih dahulu sama ada untuk dikitar semula ataupun dihantar ke tapak pelupusan sampah.Selain aktiviti memungut sampah di sepanjang pantai, turut dijalankan aktiviti menanam anak pokok bakau.

(Program CSR itu merupakan sebahagian inisiatif pihaknya dalam menjaga kebersihan pantai selain menyumbang kepada keseimbangan ekosistem kawasan sekitar)


PUTRAJAYA, 24 September- Lebih 45 aktiviti di Karnival Putrajaya 2022 berjaya direalisasikan hasil kerjasama strategik berterusan dengan semua pihak terlibat.  Ia termasuklah program Putrajaya Berselawat, Bazar Usahawan, Karnival Pendidikan dan Kerjaya, Jelajah Agenda Nasional Malaysia Sihat dan Konsert Riuh KLFM @Putrajaya.  Menteri Wilayah Persekutuan Datuk Seri Dr Shahidan Kassim yakin, aktiviti riadah sebegini mendapat sambutan yang sangat menggalakkan terutamanya daripada golongan anak muda.

(Menteri Wilayah Persekutuan Datuk Seri Dr Shahidan Kassim)

Sekali gus mampu meningkatkan sistem penyampaian Perbadanan Putrajaya selaku pihak berkuasa tempatan menerusi penglibatan komuniti.  "Kali ini adalah waktu petang begini kita tengok orang kiri dan kanan berkunjung di tahap yang cukup luar biasa, insya-Allah karnival ini akan berterusan tiap-tiap tahun seperti yang saya sebutkan tadi."Kalau setahun sekali dia ada dua tiga acara itu, dia tidak bagus kita buat setahun sekali. Macam kebersihan best my best Putrajaya sepatutnya kita buat selalu dari masa kesemasa. Jadi karnival ini kita akan ada pre-karnival," katanya di majlis Perasmian Karnival Putrajaya 2022 dan Kempen Kebersihan Best Putrajaya 2022 di Dataran Putrajaya. Karnival Putrajaya 2022 diadakan di sepanjang tiga hari penganjurannya bermula 23 hingga 25 September bermula 8 pgi hingga 10 malam di Dataran Putrajaya serta perkarangan Kompleks Perbadanan Putrajaya. Dalam pada itu ketika bercakap kepada media Datuk Seri Shahidan berkata tindakan memusuhi sesama islam dalam berpotilik hanya merugikan pihak itu sendiri. Katanya sesama islam harus berkerjsama dan bersatu terutama dalam fasa akhir untuk menghadapi PRU 15.  "Kehebatan seorang pemimpin parti politik bila mengumumkan sesama parti bumiputera melayu islam ini sebagai kawan..itu terbaik, tapi kalau kita umum musuh itu bukan kehebatan, itu adalah sesuatu yang menunjukkan kekurangan," katanya ketika mengulas berhubung kenyataan pengerusi Perikatan Nasional Tan Sri Muhyidin Yassin yang mengisytiharkan bahawa musuh utama gabungan itu pada Pilihan Raya Umum adalah Barisan Nasional (BN).


K-KOMM sebar luas maklumat berkaitan Monsun Timur Laut, tingkatkan persediaan masyarakat

ALOR SETAR, 24 September- Kesemua jabatan dan agensi bawah Kementerian Komunikasi dan Multimedai (K-KOMM) akan memainkan peranan menyebarluaskan maklumat berkaitan Monsun Timur Laut (MTL) bagi membantu masyarakat meningkatkan persediaan menghadapi kemungkinan bencana, terutama banjir. Ketua Setiausaha Kementerian Komunikasi dan Multimedia Datuk Seri Mohammad Mentek berkata K-KOMM akan memainkan peranan menghebahkan maklumat terkini behubung kawasan-kawasan yang berisiko dilanda banjir. Peranan tersebut dimainkan oleh Jabatan Penyiaran, Jabatan Penerangan dan Pertubuahan Berita Nasional (Bernama). Kerjasama dijalinkan dengan agensi dan jabatan lain seperti seperti Agensi Pengurusan Bencana Negara (NADMA) dan Jabatan Meteorologi bagi menghebahkan maklumat berkaitan banjir. K-KOMM juga telah berbincang dengan Angkatan Pertahanan Awam (APM) dan Jabatan Bomba dan Penyelamat bagi membolehkan kru berita turun sama ke lokasi banjir untuk memberi maklumat awal.

(Datuk Seri Mohammad Mentek dalam sidang media selepas Majlis Anugerah Perkhidmatan Cemerlang K-KOMM Zon Utara 2022)

"Sudah tentu kita guna pelbagai kemudahan dengan guna perkhidmatan daripada telco, bantuan perkhidmatan telekomunikasi menguar-uarkan maklumat lanjut tentang kawasan yang mungkin dilanda banjir. Contoh guna SMS, Plus SMS untuk kita hebahkan kepada penduduk khususnya yang terkesan supaya mereka dapat maklumat lebih awal supaya dapat bekerjasama dengan agensi petugas barisan hadapan dan bomba, APM untuk pindah ke kawasan lebih selamat," kata Mohammad dalam sidang media selepas Majlis Anugerah Perkhidmatan Cemerlang K-KOMM Zon Utara 2022 di sini Majlis tersebut antara program yang dihadiri beliau sepanjang lawatan kerja tiga hari ke Kedah. Beliau mengakhiri lawatan kerja ke negeri itu dengan melawat Jabatan Penerangan Negeri Kedah di Alor Setar.


Fokus bangunkan modal insan, tingkatkan pendapatan ke arah sasaran miskin tegar sifar

KUALA LUMPUR, 24 September- Aspek pembangunan modal insan dan galakan pelibatan dalam ekonomi setempat, antara inisiatif yang perlu diambil kira ke arah mencapai sasaran Miskin Tegar Sifar menjelang 2025.Jelas Pensyarah Kanan Fakulti Ekonomi dan Muamalat Universiti Sains Islam Malaysia, Dr. Muhammad Iqmal Hisham Kamaruddin berkata inisiatif itu penting bagi memastikan kelangsungan pendapatan isi rumah dalam jangka panjang."Pertamanya sudah pasti pembinaan pendiikan modal insan perlu diterapkan. Beri kesedaran buat mereka untuk keluar atau bangkit daripada miskin tegar.

(Dr. Muhammad Iqmal ditemu bual secara  secara eksklusif bersama RTM)

"Menggembleng golongan ini agar bersama terlibat dalam progrm ekonomi setempat yang boleh meningkatkan pendapatan ekonomi mereka. Juga boleh menyumbang kepada penawaran permintaan pasaran domestik Malaysia. Ini termasuklah projek kiritikal seperti pertanian dan penghasilan makanan," kata Dr. Muhammad Iqmal dalam temu bual secara eksklusif bersama RTM di sini.Tambahnya, selain berupaya meningkatkan pendapatan golongan berkenaan, pelibatan dalam sektor penghasilan makanan juga mengurangkan kebergantungan negara terhadap sumber luar.


Jadikan anugerah APC pembakar semangat teruskan kecemerlangan

(Majlis Anugerah Perkhidmatan Cemerlang K-KOMM Zon Utara 2022)

ALOR SETAR, 24 September- Anugerah Perkhidmatan Cemerlang (APC) yang diterima hendaklan dijadikan pembakar semangat untuk meneruskan kecemerlangan, bukan sekadar retorik, Itu saranan Ketua Setiausaha Kementerian Komunikasi dan Multimedia Dato Sri Mohammad Mentek.Ini bagi memastikan warg Kementerian Komunikasi dan Multimedia (K-KOMM) yang cemerlang dalam perkhidmatan turut menjadi contohteladan kepada rakan sekerja.Beliau berharap penerima APC sentiasa komited dan rajin dalam melaksanakan tugas."Kena ada keperluan mendesak atau perasaan kesegeraan dalam laksanakan tugasan itu kerana ini salah satu tuntutan daripada pelanggan kita untuk dapat perkhidamtan yang baik cemerlang dan cepat. Apa yang mereka terima kena efisien dan sebagainya tanpa libatkan sebarang kesalahan," kata Mohammad dalam sidang media selepas majlis Anugerah Perkhidmatan Cemerlang K-KOMM Zon Utara 2022 di sini.

(Dato Sri Mohammad Mentek berkata jadikan anugerah APC pembakar semangat teruskan kecemerlangan)

Hadir sama pada Timbalan Ketua Pengarah (Operasi) Jabatan Penyiaran Putri Joliana Yaacob, Timbalan Ketua Pengarah (Komunikasi Strategik ) Jabatan Penerangan, Zainuddin Ismail , Timbalan Ketua Pengarang BERNAMA Jamaluddin Muhammad dan Ketua Pegawai Eskekutif FINAS Profesor Dr Md Nasir Ibrahim.Seramai 50 kakitangan jabatan dan agensi bawah K-KOMM menerima APC masing-masing."Pertama sekali syukur alhamdulillah anugerah perkhidmaatn cemerkang 2021 terimaa kasih kepada pihak pengurusan kerana beri peluang kepada kami bukans etakat berhenti di sini sahaja memberi kecemerlangan perkhidamatan insya-Allah kami akan teruskan memberikan yang terbaik untuk RTM Kedah pada masa akan datang," kata penerima APC RTM Kedah, Azfarawaheda Aziz."Alhamdulillah terima kasih. Apa yang kami buat selama ini, kiranya dihargai secara tidak langsung akan bagi semangat yang lebih untuk kita buat kerja sebab sebelum ini bukan tidak ada semangat, ada tapi akan lebih lagi macam tadi KSU pun ada beri kata-kata semangat untuk teruskan kecemerlangan jadi kami akan berkhidmat dengan sebaik baiknya, " ujar penerima APAC RTM Pulau Pinang, Syarmila Rastam.


KASA arah JPV pantau aktiviti penternakan babi

DENGKIL, 24 September- Kementerian Alam Sekitar dan Air (KASA) mengarahkan Jabatan Perkhidmatan Veterinar (JPV) untuk memantau aktiviti penternakan babi yang dikatakan menjadi punca pencemaran di kawasan Sungai Rambai, Lukut di Port Dickson, Negeri Sembilan.Menurut Menterinya, Datuk Seri Tuan Ibrahim Tuan Man, pihaknya telah mengeluarkan notis bagi memastikan JPV selaku pihak yang bertanggungjawab mengeluarkan lesen penternakan memantau perkara itu.

(Menteri Alam Sekitar dan Air, Datuk Seri Tuan Ibrahim Tuan Man)

Selain itu, KASA juga meminta pihak kerajaan negeri turut sama memastikan aktiviti pertenakan di situ mematuhi undang-undang selain sumber air terjaga."Bagi pihak kementerian, oleh kerana lesen itu dikeluarkan oleh pihak veterinar, mereka bertanggungjawab memantaulah, dan alhamdulillah saya dah maklum pada timbalan menteri berkenaan dan laporan kita juga hantar kepada kerajaan negeri supaya mereka juga bertindak. "Kita nak kategori 5 dapat kita turunkan supaya atleast sungai tu ada kehidupan. Untuk masa ini Sungai Rambai ini kosong, oksigen terlarut dia tiada. Tiada sebarang kehidupan makna pencemaran pada tahap kritikal," katanya di sini.Berdasarkan Laporan Kualiti Alam Sekeliling 2020, Sungai Rambai diletakkan sebagai satu-satunya sungai di Malaysia menghuni tangga teratas sungai tercemar di Kelas Lima berdasarkan Standard Kualiti Air Kebangsaan bagi tempoh dua tahun berturut-turut iaitu pada tahun 2019 dan 2020.


Yayasan Teach For Malaysia (YTFM) sasar penyertaan lebih 30,000 pemimpin

KUALA LUMPUR, 24 September- Menjelang 2030, Yayasan Teach For Malaysia, YTFM, menyasarkan untuk menjadi pergerakan yang disertai oleh 30,000 pemimpin yang bekerja secara kolektif.YTFM ditubuhkan bagi membolehkan kanak-kanak di seluruh negara mendapat pendidikan berkualiti sama rata sekaligus merealisasikan potensi mereka.Pengerusi dan Pengasas Lembaga Pemegang Amanah YTFM, Tunku Besar Seri Menanti, Tunku Ali Redhauddin Ibni Tuanku Muhriz menzahirkan rasa sukacita terhadap perkembangan transformasi pendidikan.

(Menteri Pendidikan Datuk Dr Radzi Jidin turut hadir dan merasmikan ulang tahun ke-10 YTFM)

Baginda bertitah kohort pertama yang dimulakan dengan hanya 44 orang Felo TFM, kini telah berkembang menjadi sebuah organisasi bertaraf nasional yang membantu memangkinkan ekosistem pendidikan."Pergerakan ini telah berkembang secara meluas sejak ditubuh pada tahun 2012. Kini kami mempunyai beberapa program baharu dan salah satunya 'Duta Guru' dengan kerjasama Yayasan Petronas di mana kami akan membawa guru-guru yang sedang berkhidmat untuk fokus terhadap subjek STEM supaya ada impak yang mendalam terhadap subjek tersebut. Ia sangat memberangsangkan untuk bertemu semua yang terlibat daripada pelbagai bahagian di satu tempat,"katanya di sini.Sementara itu, Ketua Pegawai Eksekutifnya, Chan Soon Seng berkata pihaknya telah berkembang positif dalam masa 10 tahun ini sebagai sebuah gerakan transformasi pendidikan dengan kerjasama guru dalam perkhidmatan dan bertekad untuk mengasah lebih ramai pemimpin."Kami mahu terus mengembangkan program FELO dan juga kerjasama dengan guru yang sedang berkhidmat. Kami juga mahu memulakan pergerakan pemimpin dalam kalangan pelajar dan komuniti supaya mereka dapat menyumbang kepada transformasi pendidikan walaupun bukan berada dalam sistem," katanya.YTFM meraih sambutan ulang tahun ke-10 dengan kehadiran lebih 450 pemimpin di Menara Ken, Taman Tun Dr Ismail, hari ini.Turut hadir, Menteri Pendidikan Datuk Dr Radzi Jidin sekaligus merasmikan sambutan ulang tahun.